pythainlp/thai-wiki-dataset-v4 huggingface dataset:
พิพิธภัณฑ์ปราสาทสามก๊ก

พิพิธภัณฑ์ปราสาทสามก๊ก (; โรมาจิ: "Sangokushi-jō Hakubutsukan") เป็นพิพิธภัณฑ์ที่เคยตั้งอยู่ในนครฮิการิ จังหวัดยามางูจิ ประเทศญี่ปุ่น เปิดทำการในปี พ.ศ. 2541 และปิดทำการในปี พ.ศ. 2558
พิพิธภัณฑ์มุ่งเน้นไปที่เรื่องราวของยุคสามก๊กของจีน สิ่งจัดแสดงในพิพิธภัณฑ์ ได้แก่ นวนิยายอิงประวัติศาสตร์เรื่อง"สามก๊ก" และโบราณวัตถุที่ขุดพบจากยุคสามก๊ก กำกับดูแลโดยพิพิธภัณฑ์อู่โหวฉือ (武侯祠博物館) หรือพิพิธภัณฑ์ศาลจูกัดเหลียงในนครเฉิงตู มณฑลเสฉวน ในพิพิธภัณฑ์ยังมีการจัดแสดงประติมากรรมจำลองขนาดเท่าจริง ไดโอรามา (แบบจำลองสามมิติ) ภาพจิตรกรรม และภาพถู ที่สร้างภายใต้การกำกับดูแลของภัณฑารักษ์จากสมาคมศิลปินมณฑลเสฉวน
ทุกปีในวันที่ 4 พฤษภาคมและ 14 สิงหาคม มีการจัดงาน "ซังโกไก" (三顧会) เป็นกิจกรรมแฟนอีเวนต์ของสามก๊ก
พิพิธภัณฑ์ปิดทำการในปี พ.ศ. 2558 เนื่องจากภัณฑารักษ์ของพิพิธภัณฑ์ถึงแก่กรรม รวมระยะเวลาที่เปิดทำการ 17 ปี
ระบบย่อยวินโดวส์สำหรับลินุกซ์

ระบบย่อยวินโดวส์สำหรับลินุกซ์ (Windows Subsystem for Linux หรือ WSL) เป็นคุณลักษณะหนึ่งของวินโดวส์ที่ช่วยให้นักพัฒนาสามารถใช้งานระบบลินุกซ์ ได้โดยไม่จำเป็นต้องใช้ Virtual machine แยกต่างหากหรือ Multi-booting WSL มีสองเวอร์ชัน: WSL 1 และ WSL 2 โดย WSL 1 เปิดตัวครั้งแรกเมื่อวันที่ 2 สิงหาคม 2559 และทำหน้าที่เป็นเลเยอร์ความเข้ากันได้สำหรับการรันไฟล์สั่งทำการลินุกซ์ (ในรูปแบบ ELF) โดยการนำการเรียกของระบบลินุกซ์ ไปใช้กับเคอร์เนลวินโดวส์ WSL 1 ใช้งานได้บน วินโดวส์ 10, Windows 10 LTSB/LTSC, วินโดวส์ 11, วินโดวส์เซิร์ฟเวอร์ 2016, วินโดวส์เซิร์ฟเวอร์ 2019 และ วินโดวส์เซิร์ฟเวอร์ 2022
ในเดือนพฤษภาคม 2562 มีการประกาศเปิดตัว WSL 2 แนะนำการเปลี่ยนแปลงที่สำคัญ เช่น ลินุกซ์เคอร์เนลแท้จริง ผ่านชุดย่อยของคุณสมบัติ ไฮเปอร์-วี WSL 2 แตกต่างจาก WSL 1 ตรงที่ WSL 2 ทำงานภายใน Virtual machine ที่ได้รับการจัดการผ่านลินุกซ์เคอร์เนลอย่างเต็มรูปแบบ ด้วยเหตุนี้ WSL 2 จึงเข้ากันได้กับไบนารีลินุกซ์มากกว่า WSL 1 เนื่องจากไม่ใช่ทุก syscalls ที่สามารถเรียกใช้ผ่าน WSL 1 ได้ ตั้งแต่เดือนมิถุนายน 2562 WSL 2 พร้อมใช้งานสำหรับผู้ใช้ Windows 10 ผ่านทางโปรแกรม Windows Insider รวมถึง Home edition WSL ไม่สามารถใช้ได้กับผู้ใช้ Windows 10 ทุกคนตามค่าเริ่มต้น สามารถติดตั้งได้โดยการเข้าร่วมโปรแกรม Windows Insider หรือด้วยตนเองผ่าน ไมโครซอฟท์สโตร์หรือ Winget
หอศิลป์โคเบะเท็ตสึจินสามก๊ก

หอศิลป์โคเบะเท็ตสึจินสามก๊ก (; โรมาจิ: "Kōbe Tetsujin Sangokushi Gyararī") เป็นสถาบันที่จัดแสดงนิทรรศการเกี่ยวกับมังงะเรื่อง "เท็ตสึจิน หุ่นเหล็กหมายเลข 28" และ "สามก๊ก" ผลงานของมิตสึเตรุ โยโกยามะ นักเขียนการ์ตูนชาวญี่ปุ่น หอศิลป์ตั้งอยู่ในนครโคเบะ จังหวัดเฮียวโงะ ประเทศญี่ปุ่น ซึ่งเป็นบ้านเกิดของมิตสึเตรุ เปิดทำการเมื่อวันที่ 6 ธันวาคม พ.ศ. 2552
มิตสึเตรุ โยโกยามะ

มิตสึเตรุ โยโกยามะ (; โรมาจิ: "Yokoyama Mitsuteru"; 18 มิถุนายน พ.ศ. 2477 – 15 เมษายน พ.ศ. 2547) เป็นนักเขียนการ์ตูนชาวญี่ปุ่น เกิดในเขตซูมะ นครโคเบะ จังหวัดเฮียวโงะ ประเทศญี่ปุ่น ชื่อตัวของมิตสึเตรุเดิมเขียนว่า 光照 ซึ่งออกเสียงว่า "มิตสึเตรุ" เช่นกัน ผลงานมังงะของมิตสึเตรุได้แก่ "เท็ตสึจิน หุ่นเหล็กหมายเลข 28", "หุ่นยักษ์อหังการ", "เงาแดง", "ศึกเหนือมนุษย์", "แม่มดน้อยแซลลี่", "พรินเซสคอเม็ต" และมังงะดัดแปลงจากวรรณกรรมจีน "ซ้องกั๋ง" และ "สามก๊ก"
รัฐประหารในประเทศเนปาล พ.ศ. 2548

การรัฐประหารในราชอาณาจักรเนปาลเริ่มต้นเมื่อวันที่ 1 กุมภาพันธ์ 2005 เมื่อสมาชิกรัฐสภาจากพรรคคองเกรสเนปาลซึ่งได้รับเลือกตั้งโดยชอบธรรมผ่านกระบวนการทางประชาธิปไตย ถูกโค่นล้มโดยกษัตริย์ชญาเนนทระแห่งเนปาล ท้ายที่สุด รัฐสภาได้รับการฟื้นคืนในปี 2006 หลังกษัตริย์ชญาเนนทระยอมสิ้นสุดระบอบสมบูรณาญาสิทธิราชย์ของตนอันเป็นผลมาจากการปฏิวัติปี 2006
ภูมิหลัง.
รัฐบาลของเนปาลในอดีตเป็นระบอบสมบูรณาญาสิทธิราชย์หลังการรัฐประหารในปี 1960 ซึ่งนำโดยกษัตริย์มเหนทระ ต่อมาเนปาลกลายมาเป็นรัฐกษัตริย์ใต้รัฐธรรมนูญในปี 1991 ในรัชสมัยของกษัตริย์วิเรนทระ เมื่อกษัตริย์ชญาเนนทระขึ้นสู่บัลลังก์หลังเกิดการสังหารหมู่ราชวงศ์เนปาล ที่ซึ่งสมาชิกสิบคนในราชวงศ์ อันรวมถึงกษัตริย์วิเรนทระ, ราชินีไอศวรยะ และมงกุฏราชกุมารทิเปนทระ ถูกสังหาร กษัตริย์ชญาเนนทระได้ปฏิเสธคณะรัฐบาลที่ผ่านมารลแล้วสามคณะตั้งแต่ปี 2002 สงครามกลางเมืองเนปาลซึ่งนำโดยกลุ่มลัทธิเหมายังคงดำเนินอยู่และมียอดเสีชีวิตมากกว่า 11,000 ราย เนปาลคงสถานะเป็นประเทศไร้รัฐสภามาตั้งแต่ปี 2002 และความนิยมในตัวกษัตริย์ชญาเนนทระก็ลดต่ำลง
การรัฐประหาร.
ในวันที่ 1 กุมภาพันธ์กษัตริย์ชญาเนนทระประกาศสถานการณ์ฉุกเฉิน และยุบสภา สมาชิกรัฐสภาถูกคุมขังในบ้านของตน, มีการยกเลิกข้อสิทธิที่สำคัญในรัฐธรรมนูญ, ทหารเข้าควบคุมสื่อโดยสมบูรณ์ และการติดต่อสื่อสารถูกตัด 
การรัฐประหารในครั้งนี้ถูกประณามโดยอินเดีย, สหราชอาณาจักร และสหรัฐ การรัฐประหารของกษัตริย์ชญาเนนทระดำเนินอยู่ได้ปีเดียว โดยเมื่อ 24 เมษายน 2006 กษัตริย์ชญาเนนทระได้ออกมายอมคืนรัฐสภาเดิมและสิ้นสุดระบอบราชาธิปไตยของตน อันเนื่องมาจากขบวนการเรียกร้องประชาธิปไตยในตอนนั้น
นอลินอร์เอวิเอชัน

นอลินอร์เอวิเอชัน  เป็นสายการบินเช่าเหมาลำสัญชาติแคนาดา โดยมีฐานการบินหลักและสำนักงานใหญ่ที่ท่าอากาศยานนานาชาติมอนทรีออล-มิราเบล นอลินอร์ให้บริการเที่ยวบินขนส่งผู้โดยสารและสินค้าแบบเช่าเหมาลำภายในประเทศแคนาดาและสหรัฐ
ประวัติ.
นอลินอร์เอวิเอชันก่อตั้งขึ้นในปี 1992 และเริ่มดำเนินการในปี 1997 สายการบินได้ใบอนุญาตการซ่อมบำรุงอากาศยานของตนเองตั้งแต่เดือนมิถุนายน ค.ศ. 1999
ในปี 2001 นอลินอร์ได้รับมอบคอนแวร์ 580 ลำแรก แล้วได้นำเข้าบริการเที่ยวบินขนส่งสินค้าสู่สหรัฐและพื้นที่ทางตอนเหนือของแคนาดา และได้สั่งซื้อคอนแวร์ 540 เพิ่มเติมสองลำในปี 2004 เพื่อที่จะตอบสนองความต้องการขนส่งสินค้าทางอากาศที่เพิ่มมากขึ้น ในปี 2006นอลินอร์สั่งซื้อคอนแวร์ 540 ลำที่สี่ โดยเป็นเครื่องบินขนส่งผู้โดยสาร
ในปี 2004 กองทุนครอบครัวพรูด'ฮอม ได้เข้ามาเป็นผู้ถือหุ้นหลักในสายการบิน และได้ย้ายสำนักงานใหญ่และฐานการบินมาที่มิราเบลในปี 2005พร้อมทั้งได้มีโรงเก็บเครื่องบินหลังใหม่ ที่มีพื้นที่กว่า 10,000 ตร.ม. และสามารถรองรับเครื่องบินโบอิง 747-200, 777-300, 767, แอร์บัส เอ310, และเอ320 ได้ 
ในเดือนกันยายน ค.ศ. 2017 นอลินอร์ได้มีส่วนช่วยเคลื่อนย้ายผู้โดยสารของแอร์ฟรานซ์ เที่ยวบินที่ 66 ที่ได้ลงจอดฉุกเฉินที่ท่าอากาศยานกูซเบย์ ในกูซเบย์, รัฐนิวฟันด์แลนด์และแลบราดอร์ หลังจากที่เครื่องยนต์เกิดระเบิดขณะบินอยู่เหนือมหาสมุทรแอตแลนติกโดยได้นำผู้โดยสารเดินทางสู่จุดหมายปลายทางที่ท่าอากาศยานนานาชาติลอสแอนเจลิสผ่านจุดแวะพักที่ท่าอากาศยานนานาชาติวินนิเพก เจมส์ อาร์มสตรอง ริชาร์ดสัน
ในปี 2020 นอลินอร์ได้เปิดตัวสายการบินลูกโอดับเบิลยูจี
จุดหมายปลายทาง.
ณ เดือนพฤศจิกายน ค.ศ. 2023 นอลินอร์ให้บริการเที่ยวบินเช่าเหมาลำเป็นหลัก โดยมีเที่ยวบินประจำจากมิราเบลสู่วาล-ดอร์เท่านั้น
ฝูงบิน.
ณ เดือนพฤศจิกายน ค.ศ. 2023 นอลินอร์เอวิเอชันมีเครื่องบินประจำการในฝูงบินดังนี้:
นอลินอร์เอวิเอชันมีอายุฝูงบินเฉลี่ย 38.1 ปี
ชาวมากัซซาร์

มากัซซาร์ เป็นกลุ่มชาติพันธุ์พื้นถิ่นของเกาะสุลาเวสี มีถิ่นกำเนิดในแถบคาบสมุทรเซเลบีสตอนใต้ ประเทศอินโดนีเซีย มีวัฒนธรรมที่มีความโดดเด่น, อาหารพื้นถิ่น และความรู้ด้านการเดินทะเล วัฒนธรรมการต่อเรือ "ฟีนีซี" ที่มีที่มาจากสุลาเวสีใต้ และเป็นวัฒนธรรมร่วมกับชาวบูกิซ ได้รับการขึ้นทะเบียนเป็นมรดกวัฒนธรรมที่จับต้องไม่ได้โดยยูเนสโก
เป็นที่เข้าใจว่าชาวมากัซซาร์เป็นต้นธารของชาวมาลากาซีในมาดากัสการ์ ผ่านการอพยพทางเรือจากสุลาเวสีใต้ ไปกาลิมันตันใต้"#เปลี่ยนทาง "#เปลี่ยนทาง #เปลี่ยนทาง ผ่านช่องแคบซุนดา และตรงไปยังมาดากัสการ์
วิถีชีวิต.
กิจกรรมทางเศรษฐกิจหลักของชาวมากัซซาร์คือการเพาะปลูกข้าว ค้าขาย และจับปลา โดยเฉพาะการเพาะพันธุ์และจับแตงกวาทะเลที่เรียกว่าการ เตรปางิง ซึ่งเป็นหนึ่งในอัตลักษณ์ทางวัฒนธรรมของชาวมากัซซาร์
"ซีรี" (Siri; ศรี) เป็นคติชนของมากัซซาร์ หากใครก็ตามละเมิดซึ่งซีรีของอีกคนอาจถูกลงโทษจากสังคมรุนแรงที่สุดคือการฆาตกรรมซึ่งผู้มีอำนาจอาจเลือกไม่ช่วยเหลือ ชางมากัซซาร์มักช่วยเหลือกันและกันในชุมชน เช่นในการทำเกษตรและสร้างบ้าน
วัฒนธรรม.
เครื่องแต่งกาย.
"บาจูโบโด" เป็นเครื่องแต่งกายท่อนบนที่เป็นของดั้งเดิมของมากัซซาร์ สวมใส่ในสตรี มีรูปทรงสี่เหลี่ยมและมักจะเป็นแขนสั้น เช่น ครึ่งแขนเหนือข้อศอก ตามธรรมเนียมแล้ว สีของ "บาจูโบโด" บ่งบอกอายุและเกียรติยศของผู้สวมใส่ ในอดีตมักใช้สําหรับพิธีต่าง ๆ เช่น พิธีแต่งงาน แต่ในปัจจุบันนิยมใส่ตามการแสดงเต้นรำหรือใส่เพื่อต้อนรับแขกผู้มาเยือน
อาหาร.
อาหารมากัซซาร์มีการผสมผสานส่วนประกอบทั้งจากการเกษตรและจากการประมง โดยมีอาหารทะเล เช่น "โบลู", "ซูนู", กุ้ง และปู
ส่วนตัวอย่างอาหารมากัซซาร์ที่เป็นองค์ประกอบจากการเกษตรและเนื้อวัวกับควาย เช่น "โจโต", "กนโร", "ซปเซาดารา" และ "ปัลลูบาซา"
มูลนิธิเกรตแบร์ริเออร์รีฟ

มูลนิธิเกรตแบร์ริเออร์รีฟ  เป็นองค์การไม่แสวงหาผลกำไรของประเทศออสเตรเลียที่ก่อตั้งขึ้นใน ค.ศ. 1999 เพื่อช่วยปกป้องและรักษาเกรตแบร์ริเออร์รีฟ มูลนิธินี้ก่อตั้งขึ้นเพื่อตอบสนองต่อปะการังฟอกขาวครั้งแรกของพืดหินใต้น้ำใน ค.ศ. 1998 ซึ่งการเปลี่ยนแปลงสภาพภูมิอากาศเป็นภัยคุกคามอันดับหนึ่งต่อเกรตแบร์ริเออร์รีฟและพืดหินปะการังทั่วโลก มูลนิธิดังกล่าวเป็นองค์กรการกุศลชั้นนำเพื่อเกรตแบร์ริเออร์รีฟ โดยให้ทุนโครงการต่าง ๆ กว่า 300 โครงการ ซึ่งมีพันธมิตรกว่า 400 รายที่นำเอาวิทยาศาสตร์, เจ้าของดั้งเดิม, ชุมชน, วิทยาศาสตร์ภาคพลเมือง, รัฐบาล, ธุรกิจ และองค์การนอกภาครัฐมารวมกันในภารกิจเพื่ออนุรักษ์พืดหินใต้น้ำดังกล่าว ตลอดจนความหลากหลายทางชีวภาพทั้งหมดเพื่อคนรุ่นต่อไป
เงินอุดหนุนจากรัฐบาล ค.ศ. 2018.
ในช่วงปีพืดหินใต้น้ำสากลใน ค.ศ. 2018 รัฐบาลเทิร์นบุลล์ได้ประกาศให้เงินช่วยเหลือ 443 ล้านดอลลาร์ออสเตรเลียแก่มูลนิธินี้ วัตถุประสงค์ของการให้ทุน คือเพื่อให้เกิดการปรับปรุงที่สำคัญและวัดผลได้ในด้านสุขภาพของพื้นที่มรดกโลกเกรตแบร์ริเออร์รีฟตามขอบข่ายงานรีฟ 2050 รวมถึงได้รับการสนับสนุนจากนวัตกรรม, วิทยาศาสตร์ และการมีส่วนร่วมของชุมชน ดังนี้:
โครงการต่าง ๆ ที่เกิดขึ้นผ่านความร่วมมือระหว่างกองทรัสต์รีฟของรัฐบาลออสเตรเลียและมูลนิธิมีจุดเน้นหกประการ ได้แก่: คุณภาพน้ำ, การควบคุมปลาดาวมงกุฎหนาม, วิทยาศาสตร์การฟื้นฟูและปรับตัวของพืดหินใต้น้ำ, การปกป้องพืดหินใต้น้ำของเจ้าของดั้งเดิม, การปกป้องพืดหินใต้น้ำของชุมชน ตลอดจนการติดตามและการรายงานแบบบูรณาการ
หม่อมเป็ดสวรรค์ (ละครโทรทัศน์ไทย)

หม่อมเป็ดสวรรค์ เป็นละครโทรทัศน์ไทยแนวแซฟฟิกที่ผลิตโดยบริษัท แม็กซ์ เมจิค เอ็นเตอร์ไพรส์ จำกัด นำแสดงโดยอัญรินทร์ ธีราธนันพัฒน์ และเฌอร์ลิษา เสรีวิบูรณ์กิจ ละครเรื่องนี้ดัดแปลงจากวรรณกรรมชื่อเดียวกันในรัชสมัยพระบาทสมเด็จพระนั่งเกล้าเจ้าอยู่หัว ออกอากาศทางไทยพีบีเอสและ VIPA.me ทุกวันศุกร์ถึงวันอาทิตย์ เวลา 20.30-21.30 น. ตั้งแต่วันที่ 17 พฤศจิกายน พ.ศ. 2567 ถึงวันที่ 25 มกราคม พ.ศ. 2568
กองพลน้อยที่ 70

กองพลน้อยที่ 70 หรือ B-70 เป็นกองพลน้อยของกองทัพบกกัมพูชาที่รับผิดชอบในการปกป้อง ฮุน เซน จนกระทั่งเขาจัดตั้งหน่วยองครักษ์นายกรัฐมนตรีขึ้นเพื่อรับผิดชอบแทนในปี พ.ศ. 2552
ประวัติ.
ประวัติของหน่วยนี้สามารถสืบย้อนไปถึงหน่วยเขมรแดงที่ประจำการอยู่ที่พนมเปญ ซึ่งมีหน้าที่ควบคุมตัวและทุบตีบุคคลใดก็ตามเพื่อให้สารภาพว่าเป็นนักรบเขมรแดง หลังจากที่ลงนามข้อตกลงสันติภาพปารีสในปี พ.ศ. 2534 หน่วยนี้ก็เป็นที่รู้จักในชื่อ กรมทหารที่ 70 ต่อมาในปี พ.ศ. 2536 หน่วยนี้ก็เป็นที่รู้จักในชื่อกองพลน้อยที่ 70 ในช่วงแรก ๆ ของการตั้งกองกำลังนั้นได้มีการส่งกำลังพลมาฝึกกับศูนย์รักษาความปลอดภัย กองบัญชาการทหารสูงสุด (กองบัญชาการกองทัพไทย) ในช่วงที่ พลเอก ชวลิต ยงใจยุทธ ดำรงตำแหน่งผู้บัญชาการกองทัพบก ยังมีความสัมพันธ์อันดีกับ ฮุน เซน พัฒนาจากหน่วยรักษาความปลอดภัยชุดเล็ก ๆ จนกระทั่งพัฒนาขึ้นมาเป็นกองพลน้อย
นอกจากนี้ กองพลน้อยที่ 70 เป็นกำลังหลักในการรัฐประหารในประเทศกัมพูชา พ.ศ. 2540 เพื่อยึดอำนาจจากสมเด็จกรมพระนโรดม รณฤทธิ์ และสนับสนุน ฮุน เซน ในการดำรงตำแหน่งทางการเมือง ตั้งแต่นั้นมา กองพลน้อยที่ 70 ก็ถูกกล่าวถึงว่าเป็นหน่วยรบที่ทันสมัยที่สุด ได้รับการฝึกฝนดีที่สุด และมีอุปกรณ์ทางเทคโนโลยีมากที่สุดในกัมพูชา หลังจากเหตุการณ์ 9/11 ในปี พ.ศ. 2544 ฮุน มาแณต ซึ่งขณะนั้นดำรงตำแหน่งผู้บัญชาการกองพลน้อยที่ 70 ได้ทำงานร่วมกับรัฐบาลสหรัฐเพื่อขอความช่วยเหลือทางทหารในการต่อต้านการก่อการร้าย การเปลี่ยนผ่านจาก เซน มาเป็นฮุน มาเนต ลูกชายของเขา ทำให้กองพลที่ 70 ซึ่งเคยอยู่ภายใต้กองทัพ ได้รับการยกระดับอย่างเป็นทางการเป็น "หน่วยคุ้มกัน BHQ" ภายใต้กองบัญชาการทหารสูงสุด
แอนดรูว์ คันนิงแฮม ไวเคานต์คันนิงแฮมแห่งฮินด์โฮป

จอมพลเรือ แอนดรูว์ บราวน์ คันนิงแฮม ไวเคานต์คันนิงแฮมแห่งฮินด์โฮปที่ 1  เป็นนายทหารเรืออังกฤษผู้มีบทบาทสำคัญในสงครามโลกครั้งที่สอง โดยเฉพาะในฐานะผู้บัญชาการทัพเรือเมดิเตอร์เรเนียนของราชนาวีอังกฤษ เขาได้รับการยกย่องว่าเป็นหนึ่งในผู้บัญชาการเรือรบที่ประสบความสำเร็จที่สุดของอังกฤษในศตวรรษที่ 20
คันนิงแฮมเกิดเมื่อวันที่ 7 มกราคม 1883 เข้ารับราชการทหารเรือตั้งแต่อายุน้อย และมีผลงานในช่วงสงครามโลกครั้งที่หนึ่ง แต่ชื่อเสียงของเขาเป็นที่ประจักษ์ชัดเจนในช่วงสงครามโลกครั้งที่สอง โดยเฉพาะจากยุทธนาวีที่ตารันโต เมื่อปี 1940 ซึ่งทัพเรืออังกฤษโจมตีฐานเรือของอิตาลีด้วยเครื่องบินจากเรือบรรทุกอากาศยาน ทำลายเรือประจัญบานได้หลายลำ ถือเป็นต้นแบบของการโจมตีเพิร์ลฮาร์เบอร์ในภายหลัง
ในปี 1943 เขาได้ดำรงตำแหน่งสมุหราชนาวี (ผู้บัญชาการทหารเรือ) และมีบทบาทในการกำกับนโยบายทางทะเลของฝ่ายสัมพันธมิตร จนกระทั่งสงครามยุติ คันนิงแฮมได้รับพระราชทานบรรดาศักดิ์เป็นไวเคานส์ และเกษียณจากราชการในปี 1946 เขาถือเป็นผู้บัญชาการที่กล้าตัดสินใจ และมีความมั่นใจสูงในลูกน้อง ซึ่งนำไปสู่ชัยชนะหลายครั้งในทะเลเมดิเตอร์เรเนียน และมีอิทธิพลต่อรูปแบบสงครามทางทะเลยุคใหม่
เกมเทรเลอส์

เกมเทรเลอส์  (GT) เป็นเว็บไซต์วิดีโอเกมของสหรัฐอเมริกาที่ก่อตั้งขึ้นในปี 2002 โดยเจฟฟรีย์ อาร์. กร็อตซ์ และแบรนดอน โจนส์ โดยเน้นการนำเสนอเนื้อหาแบบมัลติมีเดีย เช่น ตัวอย่างเกมและวิดีโอการเล่นเกมของเกมใหม่หรือที่กำลังจะวางจำหน่าย รวมถึงรายการต้นฉบับที่เกี่ยวกับวิดีโอเกม เช่น รีวิวเกม รายการจัดอันดับ และเว็บซีรีส์
ในเดือนพฤศจิกายน ปี 2005 "เกมเทรเลอส์"ถูกซื้อกิจการโดยบริษัทไวอาคอม และภายใต้การดูแลของไวอาคอม เว็บไซต์ยังได้ผลิตรายการโทรทัศน์ชื่อ "เกมเทรเลอส์ทีวีวิทเจฟฟ์ คีลีย์" เพื่อฉายทางช่องสไปก์ทีวี ซึ่งเป็นบริษัทในเครือเดียวกัน ต่อมาในปี 2014 เว็บไซต์ถูกขายให้กับดีฟายมีเดีย
ในเดือนกุมภาพันธ์ ปี 2016 "เกมเทรเลอส์"ถูกปิดตัวลง โดยสิทธิ์ในชื่อแบรนด์และเนื้อหาของเว็บไซต์ถูกขายต่อให้ไอจีเอ็น ซึ่งยังคงดำเนินการช่องยูทูบของ GT ต่อไป ส่วนทีมงานที่เหลือของ"เกมเทรเลอส์"ได้รวมตัวกันก่อตั้งสำนักข่าวเกมอิสระชื่อว่า"อีซีอัลลายส์"
คดีการปักปันเขตแดนทางทะเลในทะเลดำ

คดีการปักปันเขตแดนทางทะเลในทะเลดำ (คดีระหว่างโรมาเนียกับยูเครน) (ปี 2552) เป็นคำวินิจฉัยของศาลยุติธรรมระหว่างประเทศ ในวันที่ 16 กันยายน 2547 โรมาเนียนำคดีฟ้องต่อศาลหลังเจรจาทวิภาคีกับยูเครนไม่ประสบผล 
เนื่องจากที่ตั้งของเกาะงูมีผลต่อเขตแดนทางทะเลระหว่างสองประเทศ หากเกาะงูนับเป็นเกาะ ไหล่ทวีปจะถูกนับว่าเป็นน่านน้ำของยูเครนตามไปด้วย หรือหากเป็นเกาะเล็ก (islet) ตามกฎหมายระหว่างประเทศ เขตแดนทางทะเลระหว่างโรมาเนียกับยูเครนจะไม่นำเกาะงูมาพิจารณาด้วย โรมาเนียอ้างว่ายูเครนกำลังพัฒนาเกาะงูเพื่อพิสูจน์ว่าเป็นเกาะ ในปี 2550 ยูเครนตั้งนิคมขึ้นบนเกาะเพื่อวัตถุประสงค์ข้างต้น
วันที่ 3 กุมภาพันธ์ 2552 ศาลได้มีคำวินิจฉัยสถาปนาเขตแดนทางทะเลรวมทั้งไหล่ทวีปและเขตเศรษฐกิจจำเพาะระหว่างโรมาเนียกับยูเครน โดยศาลระบุว่าแม้เกาะหรือโขดหินในทะเลจะใช้ในการปักปันเขตแดนทางทะเล แต่อาจถูกละเลยหรือกำหนดให้เป็นดินแดนแทรก (enclave) ได้ หากมีผลบิดเบือนอย่างไม่เป็นธรรมอันเนื่องจากขนาดและที่ตั้ง ศาลกำหนดให้พนังซูลินา (Sulina) ด้านเข้าหาฝั่งควรเป็นพื้นฐานของหลักระยะทางเท่ากัน (equidistance principle) และเกาะงูไม่มีผลกับการปักปันเขตแดนดังกล่าว
คำวินิจฉัยนี้ทำให้โรมาเนียได้รับพื้นที่เกือบ 80% ของพื้นที่พิพาท แต่ยูเครนระบุว่าตนได้รับน้ำมันและแก๊สธรรมชาติที่กระจุกอยู่ในก้นทะเลที่เป็นของยูเครน ผู้นำทั้งสองประเทศพอใจกับคำวินิจฉัยนี้
ยิตซัค ชาเมียร์

ยิตซัค ชาเมียร์ (22 ตุลาคม 1915 – 30 มิถุนายน 2012) ชื่อเกิด ยิตซัก ยีเซอร์นิตสกี (อักษรโรมัน: Yitzhak Yezernitsky) เป็นนักการเมืองชาวอิสราเอล ผู้ดำรงตำแหน่งนายกรัฐมนตรีอิสราเอลสองสมัย ตั้งแต่ปี 1983 ถึง 1984 และ 1986 ถึง 1992
ชีวิตช่วงต้นและการศึกษา.
ชาเมียร์เกิดในหมู่บ้านรูซินอยในคองเกรสโปแลนด์ (ปัจจุบันคือเบลารุส) ในปี 1915 พ่อแม่ของเขาคือชโลโมและเพอร์ลา ยีเซอร์นิตสกี และสมาชิกในครอบครัวส่วนใหญ่ของเขาเสียชีวิตในฮอโลคอสต์ เขาสำเร็จการศึกษาจากโรงเรียนมัธยมศึกษาภาษาฮีบรูในบียาลีสตอก โปแลนด์ และเป็นสมาชิกของขบวนการเยาวชนเบตาร์ของไซออนิสต์ เขาเริ่มศึกษากฎหมายที่มหาวิทยาลัยวอร์ซอ แต่หยุดการศึกษาเพื่ออพยพไปยังปาเลสไตน์ในอาณัติสหราชอาณาจักรในปี 1935
กิจกรรมใต้ดิน.
เมื่อมาถึงปาเลสไตน์ ชาเมียร์เข้าร่วมอิร์กูน องค์กรกึ่งทหารไซออนิสต์ ในปี 1937 หลังจากอิร์กูนแตกในปี 1940 เข้าร่วมกลุ่มเลฮี หรือที่รู้จักกันในชื่อ "กลุ่มสตอร์น" ซึ่งเป็นกลุ่มหัวรุนแรงที่แยกตัวออกมา ภายหลังการลอบสังหารผู้นำเลฮี อับราฮัม สเติร์น โดยทางการอังกฤษในปี 1942 ชามีร์ถูกจำคุก ในปี 1943 เขาหลบหนีออกจากค่ายกักกันของอังกฤษและกลายเป็นหนึ่งในผู้นำสามคนของเลฮี เขารับผิดชอบปฏิบัติการและการวางแผน ซึ่งรวมถึงการลอบสังหารลอร์ดโมยินในปี 1944 และเคานต์ฟอลเค เบอร์นาดอตต์ในปี 1948
หลังการก่อตั้งรัฐอิสราเอล.
หลังจากการก่อตั้งรัฐอิสราเอลในปี 1948 ชาเมียร์ทำงานในภาคเอกชนหลายปี ก่อนที่จะเข้าร่วมมอสสาด หน่วยข่าวกรองของอิสราเอลในปี 1955 เขาทำหน้าที่สำคัญหลายอย่างในมอสสาด และออกจากองค์กรในปี 1965
อาชีพทางการเมือง.
ชาเมียร์เข้าร่วมเฮรุท พรรคการเมืองของเมนาเฮม เบกิน ในปี 1969 และได้รับเลือกเข้าสู่เนสเซต (รัฐสภาอิสราเอล) ในปี 1973 เขาได้รับเลือกเป็นประธานเนสเซตในปี 1977 และดำรงตำแหน่งจนถึงปี 1980 เมื่อเขาได้รับแต่งตั้งเป็นรัฐมนตรีว่าการกระทรวงการต่างประเทศของอิสราเอล
ในปี 1983 ชาเมียร์ก้าวขึ้นสู่ตำแหน่งนายกรัฐมนตรีอิสราเอลหลังจากเมนาเฮม เบกินลาออก ในช่วงที่เขาดำรงตำแหน่งครั้งแรก (1983-1984) เขาเผชิญกับภาวะเงินเฟ้อสูงและปัญหาทางเศรษฐกิจ เขาดำรงตำแหน่งอีกครั้งตั้งแต่ปี 1986 ถึง 1992 ในระหว่างนี้เขาให้ความสำคัญกับการรักษาความมั่นคงของอิสราเอลและต่อต้านการเจรจาเกี่ยวกับดินแดนกับชาวปาเลสไตน์ เขาเป็นผู้นำอิสราเอลผ่านสงครามอ่าวเปอร์เซียในปี 1991 และเป็นนายกรัฐมนตรีในระหว่างการประชุมสันติภาพมาดริดในปี 1991
ชาเมียร์เกษียณจากการเมืองในปี 1996 และเสียชีวิตในปี 2012 ด้วยวัย 96 ปี
ชีมอน เปเรส

ซีมอน เปเรส (ฮีบรู: שִׁמְעוֹן פֶּרֶס; เกิด ซีมอน เปอร์สกี; 2 สิงหาคม 1923 – 28 กันยายน 2016) เป็นนักการเมืองชาวอิสราเอล ผู้ดำรงตำแหน่งนายกรัฐมนตรีอิสราเอลสองสมัย และประธานาธิบดีอิสราเอลคนที่ 9 นอกจากนี้ เขายังดำรงตำแหน่งรัฐมนตรีในกระทรวงต่างๆ ตลอดอาชีพทางการเมืองที่ยาวนานกว่า 60 ปี
ชีวิตช่วงต้นและการศึกษา.
เปเรสเกิดในวิชนีวา โปแลนด์ (ปัจจุบันอยู่ในเบลารุส) ในปี 1923 พ่อแม่ของเขาคือยิตส์ฮักและซาราห์ เปอร์สกี เขาอพยพพร้อมครอบครัวมายังดินแดนปาเลสไตน์ในอาณัติของอังกฤษในปี 1934 เขาเข้าศึกษาที่โรงเรียนเกษตรกรรมเบนเชเมนและเป็นสมาชิกผู้ก่อตั้งกลุ่มเยาวชนพรรคมาไปเขาเข้าเรียนที่มหาวิทยาลัยนิวยอร์กและมหาวิทยาลัยฮาร์วาร์ดในภายหลังเพื่อศึกษาเศรษฐศาสตร์และปรัชญา
อาชีพทางการเมืองช่วงต้น.
เปเรสเข้าร่วมฮากานาห์ ซึ่งเป็นองค์กรกึ่งทหารไซออนิสต์ในทศวรรษที่ 1940 และมีความใกล้ชิดกับเดวิด เบน-กูเรียน ผู้ก่อตั้งรัฐอิสราเอล หลังจากสงครามอาหรับ–อิสราเอล ปี 1948 เขาได้รับแต่งตั้งเป็นผู้อำนวยการทั่วไปของกระทรวงกลาโหมในปี 1952 ซึ่งเขามีบทบาทสำคัญในการสร้างกองทัพอิสราเอลและพัฒนาโครงการนิวเคลียร์ของอิสราเอล
นายกรัฐมนตรีและตำแหน่งรัฐมนตรี
เปเรสได้รับเลือกเข้าสู่เนสเซต (รัฐสภาอิสราเอล) ในปี 1959 และดำรงตำแหน่งอย่างต่อเนื่องจนกระทั่งเขาได้รับเลือกเป็นประธานาธิบดีในปี 2007 ตลอดอาชีพทางการเมืองของเขา เขาเคยดำรงตำแหน่งรัฐมนตรีในกระทรวงสำคัญหลายแห่ง รวมถึงรัฐมนตรีว่าการกระทรวงกลาโหม รัฐมนตรีว่าการกระทรวงการคลัง และรัฐมนตรีว่าการกระทรวงการต่างประเทศ
เขาดำรงตำแหน่งนายกรัฐมนตรีสองสมัย:
ประธานาธิบดีอิสราเอล.
ในปี 2007 ซีมอน เปเรสได้รับเลือกเป็นประธานาธิบดีอิสราเอลคนที่ 9 และดำรงตำแหน่งจนถึงปี 2014 ในฐานะประธานาธิบดี เขามีบทบาทในการส่งเสริมภาพลักษณ์ของอิสราเอลในเวทีโลก และสนับสนุนนวัตกรรมและเทคโนโลยี
บทบาทในกระบวนการสันติภาพ
เปเรสมีบทบาทสำคัญในข้อตกลงออสโล ซึ่งเป็นข้อตกลงสันติภาพระหว่างอิสราเอลและองค์การปลดปล่อยปาเลสไตน์ (PLO) ในปี 1993 สำหรับบทบาทของเขาในกระบวนการสันติภาพนี้ เขาได้รับรางวัลโนเบลสาขาสันติภาพร่วมกับยิตส์ฮัก ราบิน และยัสเซอร์ อาราฟัต ในปี 1994
สนธิสัญญาสันติภาพปารีส (ค.ศ. 1991)

สนธิสัญญาสันติภาพที่กรุงปารีส ปี ค.ศ. 1991  หรือชื่ออย่างเป็นทางการคือ ข้อตกลงสันติภาพกัมพูชาโดยครอบคลุม ได้มีการลงในวันที่ 23 ตุลาคม ค.ศ. 1991 และเป็นการยุติ สงครามกัมพูชา–เวียดนาม และ สงครามอินโดจีนครั้งที่สาม ข้อตกลงดังกล่าวส่งผลให้เกิดภารกิจรักษาสันติภาพของสหประชาชาติเป็นครั้งแรก (องค์การบริหารชั่วคราวแห่งสหประชาชาติในกัมพูชา) นับตั้งแต่เกิดสงครามเย็น และเป็นครั้งแรกที่สหประชาชาติได้ดำเนินงานในฐานะรัฐบาลของรัฐ สนธิสัญญานี้มีการลงนามโดย 19 ประเทศ 
สนธิสัญญาสันติภาพปารีสประกอบด้วยอนุสัญญาและสนธิสัญญาดังต่อไปนี้:
แหล่งอ้างอิง.
<templatestyles src="Reflist/styles.css" />
อาร์ชิบัล เวเวล เอิร์ลเวเวล

จอมพล อาร์ชิบัล เวเวล เอิร์ลเวเวลที่ 1  เป็นนายทหารบกชาวอังกฤษ มีบทบาทสำคัญในช่วงสงครามโลกครั้งที่สองในตำแหน่งผู้บัญชาการทหารภาคตะวันออกกลางของกองทัพบริติช โดยในตำแหน่งนี้เขานำกองทัพบริติชเอาชนะกองทัพอิตาลีในเอริเทรีย–เอธิโอเปีย และในตะวันตกของอียิปต์กับในตะวันออกของลิเบียในปฏิบัติการเข็มทิศเมื่อธันวาคม 1940 
ต่อมา เขาพ่ายแพ้ต่อกองทัพยานเกราะแอฟริกาของแอร์วีน ร็อมเมิล ในทะเลทรายตะวันตกเมื่อเดือนเมษายน 1941 เขาจึงถูกย้ายไปเป็นผู้บัญชาการกองทัพอินเดียตั้งแต่เดือนกรกฎาคม 1941 ถึงเดือนมิถุนายน 1943 และหลังจากนั้นเป็นดำรงตำแหน่งอุปราชแห่งอินเดียจนเกษียณราชการ และได้รับบรรดาศักดิ์ขุนนางเป็นเอิร์ล
ประวัติ.
เวเวลเกิดเมื่อ 5 พฤษภาคม 1883 ที่เมืองโคลเชสเตอร์ ประเทศอังกฤษ จบการศึกษาจากวิทยาลัยวินเชสเตอร์และต่อด้วยโรงเรียนนายร้อยแซนด์เฮิร์สต์ เขาเข้าร่วมกองทัพอังกฤษและมีประสบการณ์ในสงครามบูร์ครั้งที่สอง, สงครามโลกครั้งที่หนึ่ง ซึ่งได้รับบาดเจ็บจากยุทธการอีแปรส์ครั้งที่สอง และการรบในตะวันออกกลาง
ในช่วงสงครามโลกครั้งที่สอง เวเวลได้รับแต่งตั้งเป็นผู้บัญชาการทหารภาคตะวันออกกลาง และมีบทบาทสำคัญในการรบที่แอฟริกาเหนือ เขาเป็นผู้วางแผนยุทธการปฏิบัติการเข็มทิศ ในปี 1940–41 ซึ่งเป็นชัยชนะใหญ่ของกองทัพบริติชเหนือกองทัพอิตาลีในลิเบีย อย่างไรก็ตาม ความล้มเหลวในกรีซและแอฟริกาเหนือช่วงต่อมาทำให้เขาถูกย้ายไปอินเดียในปี 1941
ในช่วงที่ดำรงตำแหน่งผู้บัญชาการกองทัพอินเดีย และต่อมาเป็นอุปราชแห่งอินเดีย เวเวลต้องรับมือกับสถานการณ์ความไม่สงบ การเคลื่อนไหวของขบวนการเรียกร้องเอกราช และความตึงเครียดระหว่างผู้นำอินเดีย เช่น มหาตมะ คานธี และมุฮัมมัด อะลี จินนาห์ เขาพยายามหาทางประนีประนอมผ่าน "แผนเวเวล" ในปี 1945 แต่ไม่ประสบผลสำเร็จ
เวเวลเป็นนักอ่านและกวี ตลอดชีวิตเขามีความสนใจในวรรณกรรม และได้รวบรวมบทกวีในหนังสือชื่อ "Other Men’s Flowers" ซึ่งสะท้อนรสนิยมทางวรรณศิลป์ของเขา หลังเกษียณ เขาได้รับพระราชทานบรรดาศักดิ์เป็นเอิร์ลเวเวล และถึงแก่อนิจกรรมเมื่อวันที่ 24 พฤษภาคม 1950
สิ่งเล็กเล็กที่เรียกว่ารัก

สิ่งเล็กเล็กที่เรียกว่ารัก เป็นละครโทรทัศน์จีนปี ค.ศ. 2019 นำแสดงโดยจ้าว จินม่าย และไล่ กวานหลิน ดัดแปลงมาจากภาพยนตร์ไทยเรื่อง "สิ่งเล็กเล็กที่เรียกว่า...รัก" ออกอากาศทางระบบกระจายเสียงทางไกลหูหนานระหว่างวันที่ 23 ตุลาคมถึง 21 พฤศจิกายน ค.ศ. 2019 ทุกวันอังคารถึงศุกร์ มีจำนวน 36 ตอน การถ่ายทำเริ่มในวันที่ 1 กุมภาพันธ์และเสร็จสิ้นในวันที่ 7 พฤษภาคม ค.ศ. 2019
เนื้อเรื่อง.
เซียะ เหมียวเหมี่ยว (จ้าว จินม่าย) นักเรียนสาวที่แสนขี้อายแต่มีความสามารถทางศิลปะ ซึ่งแอบชอบเพื่อนร่วมชั้นที่หล่อเหลาและมีความสามารถอย่าง เหลียง โหย่วเนียน (ไล่ กวานหลิน) ด้วยความช่วยเหลือจากเพื่อน ๆ ของเธอ เหมียวเหมี่ยวจึงเริ่มเรียนรู้เกี่ยวกับแฟชั่น เข้าร่วมชมรมศิลปะ และตั้งใจเรียนเพื่อพัฒนาเกรดของเธอ
เอ็ดเวิร์ด บุลเวอร์–ลิตตัน

เอ็ดเวิร์ด บุลเวอร์–ลิตตัน บารอนลิตตันที่ 1  เป็นนักเขียนและนักการเมืองชาวอังกฤษ และเป็นผู้บัญญัติวลีที่กลายเป็นวาทะคลาสสิกอย่าง "ปากกามีอานุภาพกว่าดาบ"
ลิตตันเกิดเมื่อวันที่ 25 พฤษภาคม 1803 ที่ลอนดอน ประเทศอังกฤษ เขาได้รับการศึกษาจากวิทยาลัยทรินิตีแห่งมหาวิทยาลัยเคมบริดจ์ และเริ่มเขียนบทกวีและนวนิยายตั้งแต่อายุยังน้อย ความสามารถทางวรรณศิลป์ของเขาโดดเด่นจนได้รับรางวัลเหรียญทองจากอธิการบดี
วรรณกรรม.
ผลงานนวนิยายของลิตตันได้รับความนิยมอย่างล้นหลามในยุควิกตอเรีย โดยเฉพาะเรื่อง "Pelham" (1828), "Paul Clifford" (1830), และ "The Last Days of Pompeii" (1834) ผลงานเหล่านี้ผสมผสานระหว่างความรู้ด้านประวัติศาสตร์ ปรัชญา และจินตนาการแฟนตาซี กลายเป็นรากฐานให้กับนวนิยายแนวประวัติศาสตร์และลึกลับในยุคต่อมา
นวนิยาย "Paul Clifford" มีชื่อเสียงไม่เฉพาะเพราะเนื้อหา แต่เพราะประโยคเปิดเรื่องที่เป็นที่ล้อเลียนกันอย่างแพร่หลายว่า "“It was a dark and stormy night…”" ซึ่งต่อมาถูกนำไปใช้อย่างขำขันโดยชาร์ลส์ เอ็ม. ชูลท์ซ และกลายเป็นจุดกำเนิดของการแข่งขันวรรณกรรมตลกชื่อ การประกวดนิยายบุลเวอร์–ลิตตัน
ลิตตันมีอิทธิพลต่อภาษาอังกฤษในระดับมหาชน คำอย่าง “The great unwashed” (คนไม่เคยอาบน้ำที่เป็นใหญ่), “The almighty dollar” (ธนาฤทธานุภาพ) และ “Pursuit of the impossible” (การไขว่คว้าสิ่งเป็นไปไม่ได้) ก็เป็นผลผลิตจากปลายปากกาของเขา แต่ที่สำคัญที่สุด คือวลี “The pen is mightier than the sword” (ปากกามีอานุภาพกว่าดาบ) ซึ่งปรากฏในบทละครของเขาเรื่อง "Richelieu; Or the Conspiracy" (1839) กลายเป็นสำนวนสากลที่ใช้แสดงถึงพลังของสติปัญญาและวาทศิลป์ที่เปลี่ยนแปลงโลกได้ยิ่งกว่าความรุนแรง
การเมือง.
นอกจากการเป็นนักเขียน แต่ลิตตันก็มีบทบาททางการเมืองอย่างชัดเจน เขาเป็นสมาชิกพรรคอนุรักษนิยม และเคยดำรงตำแหน่งรัฐมนตรีว่าการกระทรวงอาณานิคม ระหว่างปี 1858–1859 ในช่วงเวลานั้น เขามีบทบาทสำคัญในการจัดตั้งบริติชโคลัมเบียให้เป็นอาณานิคมของอังกฤษ และเมืองลิตตันในแคนาดาก็ตั้งชื่อตามเขา
ในปี 1866 เขาได้รับบรรดาศักดิ์ขุนนางเป็น "บารอนลิตตันแห่งคเนปเวิร์ธ" (Baron Lytton of Knebworth) ทำให้มีที่นั่งในสภาขุนนาง และมีอำนาจมากขึ้นในแวดวงการเมือง แม้ผลงานทางการเมืองของเขาจะไม่โดดเด่นเท่าผลงานวรรณกรรม แต่ก็สะท้อนแนวคิดแบบอนุรักษนิยมที่เชื่อในพลังของชนชั้นนำและเสถียรภาพของรัฐ 
เสียชีวิต.
ลิตตันเสียชีวิตเมื่อวันที่ 18 มกราคม 1873 ที่เมืองทอร์คีย์ แต่ผลงานของเขายังคงมีอิทธิพลต่อทั้งวรรณกรรมและการเมืองในยุคต่อมา แม้ในแง่วิจารณ์เชิงวรรณศิลป์ เขามักถูกมองว่าเป็นนักเขียนที่เยิ่นเย้อ หรือใช้ภาษาที่รุ่มรวยเกินเหตุ แต่งานของเขาก็เป็นรากฐานให้กับนวนิยายแนวผจญภัยและประวัติศาสตร์ รวมถึงการสร้างแนวคิดทางการเมืองและสังคมให้กับชนชั้นกลางในยุคนั้น
ลูกชายของเขาที่ชื่อว่าโรเบิร์ต ก็มีบทบาทสำคัญในตำแหน่งอุปราชแห่งอินเดีย ในช่วงปี 1876–1880 ทำให้ตระกูลลิตตันยังคงเป็นที่รู้จักในวงการการเมืองของอังกฤษต่อเนื่องจากรุ่นสู่รุ่น
ปากกามีอานุภาพกว่าดาบ

"ปากกามีอานุภาพกว่าดาบ"  เป็นข้อความที่สื่อว่าถ้อยคำที่เขียนขึ้นมีพลังมากกว่าความรุนแรง ในการสร้างการเปลี่ยนแปลงทางสังคมหรือการเมือง 
ข้อความดังกล่าวถูกใช้เป็นครั้งแรกโดยนักเขียนชาวอังกฤษชื่อ เอ็ดเวิร์ด บุลเวอร์–ลิตตัน เมื่อปี 1839 ในนวนิยายแนวย้อนยุคของเขาเรื่อง "Cardinal Richelieu" ซึ่งในเรื่องนี้ พระคาร์ดินัลรีเชอลีเยอ ซึ่งเป็นมุขมนตรีของพระเจ้าหลุยส์ที่ 13 แห่งฝรั่งเศส ได้ล่วงรู้แผนการลอบสังหารตนเอง เมื่อรีเชอลีเยอถือดาบแล้วก็ระลึกว่าตนเองเป็นนักบวช ไม่สามารถใช้อาวุธ ฟร็องซัวส์ผู้ช่วยของเขาจึงส่งปากกาให้ให้และกล่าวว่า: "“แต่บัดนี้ ท่านมีอาวุธอื่นให้ใช้แล้ว พระคุณเจ้า”" รีเชอลีเยอรับปากกามาแล้วตอบว่า:
<templatestyles src="แม่แบบ:คำพูด/style.css" />"“ใช่แล้ว นี่แหละ! ภายใต้การปกครองของบุรุษผู้ยิ่งใหญ่อย่างแท้จริง ปากกามีอานุภาพกว่าดาบ เจ้าไม้กายสิทธิ์ของยอดผู้วิเศษ! ตัวมันเองไร้ค่า! แต่เมื่ออยู่ในมือผู้ชำนาญ มันสามารถเสกมนตรา สะกดจอมทัพทั้งหลาย และทำให้โลกทั้งใบเงียบงัน! นำดาบไปเก็บเถิด <br>รัฐทั้งหลายรอดได้โดยไม่ต้องพึ่งมัน!”"
โจว จื่อ

โจว จื่อ  เป็นขุนพลในยุคราชวงศ์จิ้นตะวันตกของจีน 
ประวัติ.
เมื่อ ค.ศ. 279 ราชวงศ์จิ้นส่งทัพ 6 สายบุกรัฐง่อก๊ก ในปีถัดมาคือ ค.ศ. 280 เตาอี้ (杜預 "ตู้ ยฺวี่") ขุนพลของราชวงศ์จิ้นส่งผู้ใต้บังคับบัญชาคือโจว จื่อ, อู่ เฉา (伍巢) กว่าน ติ้ง (管定) และคนอื่น ๆ ให้นำทหาร 800 นายล่องเรือข้ามแม่น้ำแยงซีในเวลากลางคืนและเตรียมการโจมตีตำบลเล่อเซียง (樂鄉; ทางตะวันออกของนครซงจือ มณฑลหูเป่ย์ในปัจจุบัน) เหล่าทหารปักธงจำนวนมากและจุดไฟขึ้นที่เขาปาสัน (巴山 "ปาชาน"; ทางตะวันตกเฉียงใต้ของนครซงจือ มณฑลหูเป่ย์ในปัจจุบัน) และเข้าจู่โจมจุดยุทธศาสตร์สำคัญ ซุนหลิม (孫歆 "ซุน ซิน") ซึ่งเป็นแม่ทัพตำบลเล่อเซียงตกใจมาก และเขียนจดหมายถึงง่อเอี๋ยน (伍延 "อู่เหยียน") ซึ่งเป็นแม่ทัพของอำเภอกังเหลง (江陵縣 "เจียงหลิงเซี่ยน") ว่า "พวกทหารที่ยกมาจากทางเหนืออย่างกับบินข้ามแม่น้ำมา" ราษฎรของง่อก๊กทั้งชายหญิงหมื่นกว่าคนยอมจำนนต่อทัพราชวงศ์จิ้น
โจว จื่อ, อู่ เฉาและกว่าน ติ้งนำทหาร 800 นายไปซุ่มอยู่นอกเล่อเซียง ในขณะเดียวกัน เมื่อทัพเรือขององโยยขุนพลของราชวงศ์จิ้นอีกคนเคลื่อนมาใกล้เล่อเซียงมาตามแม่น้ำแยงซีจากทางตะวันตก ซุนหลิมจึงส่งกำลังพลออกจากเล่อเซียงไปขับไล่ข้าศึกแต่ไม่สำเร็จ กำลังพลที่แตกพ่ายของซุนหลิมกลับมายังเล่อเซียง นายทหารของราชวงศ์จิ้นทั้ง 3 นายกับกำลังพล 800 นายที่ซุ่มอยู่ใช้โอกาสนี้แทรกซึมเข้าไปในเมืองโดยไม่ถูกจับได้ แล้วยึดครองเล่อเซียงได้อย่างรวดเร็ว จับตัวซุนหลิมได้ในค่าย ในทัพราชวงศ์จิ้นจึงมีเพลงร้องกันว่า "ใช้กลยุทธ์แทนการต่อสู้ หนึ่งก็ต้านหมื่นได้"
ในนวนิยาย"สามก๊ก".
ในนวนิยายอิงประวัติศาสตร์เรื่อง"สามก๊ก" (三國演義 "ซานกั๋วเหยี่ยนอี้") ในคริสต์ศตวรรษที่ 14 ตอนที่ 120 โจว จื่อมีบทบาทเป็นผู้สังหารซุนหลิมและสิมเอ๋ง (沈瑩 "เฉิ่น อิ๋ง")
มหาวิทยาลัยร็อกเกอะเฟลเลอร์

มหาวิทยาลัยร็อกเกอะเฟลเลอร์  เป็นสถาบันอุดมศึกษาของเอกชน ตั้งอยู่ในเกาะแมนฮัตตัน นครนิวยอร์ก รัฐนิวยอร์ก สหรัฐอเมริกา ก่อตั้งตามดำริของอภิมหาเศรษฐีจอห์น ดี. ร็อกเกอะเฟลเลอร์ เมื่อแรกก่อตั้งใช้ชื่อว่า สถาบันร็อกเกอะเฟลเลอร์เพื่อการวิจัยแพทยศาสตร์ (The Rockefeller Institute for Medical Research) ต่อมาในปี 1958 เปลี่ยนชื่อเป็น สถาบันร็อกเกอะเฟลเลอร์ และในปี 1965 เปลี่ยนเป็นชื่อปัจจุบัน
มหาวิทยาลัยร็อกเกอะเฟลเลอร์เปิดการเรียนการสอนด้านวิจัยชีวเวชศาสตร์และระดับบัณฑิตศึกษาเท่านั้น มุ่งเน้นด้านวิทยาศาสตร์ชีวภาพและวิทยาศาสตร์การแพทย์เป็นหลัก พร้อมให้การศึกษาในระดับปริญญาเอกและหลังปริญญาเอก มหาวิทยาลัยแห่งนี้ถูกจัดประเภทเป็น "สถาบันวิจัยเฉพาะทาง" และเป็นสถาบันวิจัยด้านชีวเวชศาสตร์ที่เก่าแก่ที่สุดในสหรัฐอเมริกา
สำนักพิมพ์มหาวิทยาลัยร็อกเกอะเฟลเลอร์เป็นผู้จัดพิมพ์วารสาร "Journal of Experimental Medicine", "Journal of Cell Biology" และ "The Journal of General Physiology" ซึ่งเป็นวารสารชั้นนำในด้านภูมิคุ้มกันวิทยาและการแพทย์เชิงทดลอง
ในปี 2018 คณาจารย์ประกอบด้วยสมาชิกประจำและติดตามตำแหน่งรวม 82 คน ซึ่งรวมถึงสมาชิกของสถาบันวิทยาศาสตร์แห่งชาติสหรัฐ (National Academy of Sciences) จำนวน 37 คน สมาชิกของสถาบันการแพทย์แห่งชาติ (National Academy of Medicine) จำนวน 17 คน ผู้ได้รับรางวัลแลสเกอร์ (Lasker Award) 7 คน และผู้ได้รับรางวัลโนเบล 5 คน
ณ มีนาคม 2022 มีผู้ที่เคยเกี่ยวข้องกับมหาวิทยาลัยร็อกเกอะเฟลเลอร์ที่ได้รับรางวัลโนเบลรวมทั้งสิ้น 26 คน
โพรโว (รัฐยูทาห์)

โพรโว ("-voh") เป็นนครและที่ตั้งเทศมณฑลของเทศมณฑลยูทาห์ รัฐยูทาห์ สหรัฐอเมริกา ตั้งอยู่ห่าง ทางทิศใต้ของซอลต์เลกซิตี อยู่ระหว่างเมืองโอเรม ทางทิศเหนือและเมืองสปริงวิลล์ ทางทิศใต้ ด้วยประชากร 115,162 คน จากการสำรวจสำมะโนประชากรปี 2020 ทำให้โพรโวเป็นเมืองที่ใหญ่เป็นอันดับสี่ของรัฐยูทาห์และเป็นเมืองหลักในเขตมหานครโพรโว-โอเรมซึ่งมีประชากร 526,810 คน จากการสำรวจสำมะโนประชากรปี 2010 เป็นเขตมหานครที่ใหญ่เป็นอันดับสองของรัฐยูทาห์ รองจากเขตมหานครซอลต์เลกซิตี
เส็ง แซ่คู

เส็ง แซ่คู (อักษรโรมัน: Seng Sae-khu) หรือ คู ชุน เส็ง (อักษรโรมัน: Chunseng Sae-khu) หรือ ง่วนเส็ง แซ่คู เป็นนายอากรบ่อนเบี้ยชาวจีนเชื้อสายฮากกาในสยาม และเป็นบรรพบุรุษของตระกูลชินวัตร
ชีวิต.
เส็งเกิดราวทศวรรษ 1840 (พ.ศ. 2383 – 2392) ที่อำเภอเฟิ่งซุ่น เมืองเตี้ยวจาว (ปัจจุบันคือ เฟิ่งซุ่น, เหมยโจว, มณฑลกวางตุ้ง) เป็นบุตรของเฉา แซ่คู เส็งอพยพมายังสยามในทศวรรษ 1860 (พ.ศ. 2403 – 2412) พร้อมบิดามารดาและพี่ชายคนที่สอง แต่เมื่อมารดาและพี่ชายล้มป่วยไม่นานหลังเดินทางถึงสยาม ทั้งสองจึงกลับจีน เหลือเส็งอยู่กับคนรู้จักในสยาม
เส็งใช้ชีวิตช่วงต้นที่จันทบุรี ที่ซึ่งเขาพบภรรยาชาวไทยชื่อทองดี บุตรคนโตชื่อเชียงเกิดราว พ.ศ. 2433 ขณะเส็งเริ่มอาชีพนายอากรในเมืองเล็ก ๆ แห่งนี้ เมื่อสัญญาเช่าที่ดินหมดอายุใน พ.ศ. 2443 เส็งและครอบครัวย้ายไปตลาดน้อย กรุงเทพมหานคร ทำการค้าจนราว พ.ศ. 2451 จึงย้ายไปเชียงใหม่ กลับสู่อาชีพนายอากรอีกครั้งภายใต้อุปถัมภ์ของหลวงนิกร จีนกิจ
ครอบครัว.
เส็งมีภรรยาสองคน ภรรยาคนแรกคือทองดี มีบุตร 6 คน รวมเชียงด้วย ทองดีเสียชีวิตจากอาการหัวใจวายเมื่อ พ.ศ. 2453 หลังเหตุการณ์โจรกรรม เส็งจึงแต่งงานใหม่กับน้อยชา มีบุตรอีก 3 คน เชียงแต่งงานกับแสง สมานะ มีบุตร 12 คน
บุตรชายคนโตของเชียงคือ ศักดิ์ ชินวัตร รับนามสกุล “ชินวัตร” ใน พ.ศ. 2481 ช่วงนโยบายต่อต้านจีนของแปลก พิบูลสงคราม และสมาชิกคนอื่นในตระกูลก็เปลี่ยนนามสกุลตาม สักเป็นนายพลกองทัพบก มีบุตรชายสี่คนที่ล้วนเคยรับราชการทหาร โดยบุตรคนที่สาม ชัยสิทธิ์ ชินวัตร ดำรงตำแหน่งผู้บัญชาการทหารบก
บุตรชายคนที่สองของเชียงคือ เลิศ ชินวัตร เป็นบิดาของอดีตนายกรัฐมนตรีไทย ทักษิณ (คนที่ 23) กับยิ่งลักษณ์ (คนที่ 28) และเป็นปู่ของแพทองธาร นายกรัฐมนตรีไทยคนที่ 31 เลิศเคยเป็น ส.ส. เชียงใหม่ ในนามพรรคชาติไทย ปี พ.ศ. 2512 และ 2519 เลิศสมรสกับยินดี ระมิงค์วงศ์ บุตรีของผู้อพยพชาวจีนฮากกาและภรรยาซึ่งเป็นเจ้าหญิงราชวงศ์ล้านนา
เสาราย

ในสถาปัตยกรรมคลาสสิก เสาราย  เป็นเสาที่เรียงต่อกันเป็นแถวยาว เชื่อมต่อโดยเอนทาเบลเชอร์ ซึ่งอาจตั้งอยู่อย่างอิสระหรือเป็นส่วนหนึ่งของตัวอาคารก็ได้ โดยทั่วไปแล้วเสารายมักประกอบด้วยคู่เสาหรือหลายคู่ และสามารถเป็นแนวตรงหรือโค้งก็ได้ พื้นที่ที่ล้อมรอบอาจมีหลังคาคลุมหรือเปิดโล่งก็ได้ เช่น ในจัตุรัสนักบุญเปโตร ในกรุงโรม ที่เป็นเสารายขนาดใหญ่ โดยเบอร์นีนีออกแบบให้มีลักษณะโอบล้อมพื้นที่รูปวงรีเปิดโล่งอันกว้างใหญ่
หากตั้งอยู่ด้านหน้าของอาคารและบังบริเวณทางเข้า (ภาษาละตินคือ "porta") จะเรียกว่ามุขเสาเรียง (portico) เมื่อล้อมรอบลานเปิดโล่่ง เรียกว่า เสาเรียงล้อม (peristyle) ทั้งนี้มุขเสาเรียงอาจมีความลึกมากกว่าหนึ่งแถวของเสา เช่น วิหารแพนธีอันในกรุงโรมหรือสโตอาในกรีซโบราณ
กองพันจู่โจม กรมรบพิเศษที่ 3

กองพันจู่โจม กรมรบพิเศษที่ 3 (อักษรย่อ: พัน.จจ. รพ.ศ. 3) เป็นกองพันทหารราบเบาและปฏิบัติการพิเศษของกองทัพบก เป็นส่วนหนึ่งของกรมรบพิเศษที่ 3 หน่วยบัญชาการสงครามพิเศษ หน่วยนี้ประกอบด้วยกองร้อยทหารราบเบาและกองพันปฏิบัติการพิเศษ
ประวัติ.
กองพันจู่โจม เกิดขึ้นมาจากความขาดแคลนหน่วยสำหรับปฏิบัติภารกิจโดยตรงในพื้นที่นอกประเทศที่มีคุณสมบัติ คล่องตัว รวดเร็ว และจู่โจม ตามการปฏิบัติที่เคยเกิดขึ้นและสร้างความได้เปรียบให้กับฝ่ายเรา เช่น กรณีช่องบก และบ้านร่มเกล้า กองทัพบกจึงได้ก่อตั้งกองพันจู่โจมขึ้น ตามคำสั่งกองทัพบก (เฉพาะ) ลับ ที่ 121/31 ของกองทัพบก ลงวันที่ 31 มิถุนายน พ.ศ. 2531 ขึ้นการบัญชาการต่อหน่วยบัญชาการสงครามพิเศษ โดยเป็นหน่วยที่จำลองแบบมาจากกรมจู่โจมที่ 75 ของกองทัพบกสหรัฐ มีที่ตั้งอยู่ที่อาคารกองรบพิเศษ (พลร่ม) ที่ 2 ค่ายสมเด็จพระนารายณ์มหาราช จากนั้นในปี พ.ศ. 2535 ได้ย้ายมาตั้งยังที่ตั้งปัจจุบัน คือ บ้านน้ำจั้น ตำบลเขาสามยอด อำเภอเมืองลพบุรี จังหวัดลพบุรี
นอกจากนี้ หน่วยปฏิบัติการพิเศษเฉพาะกิจ 90 (ฉก.90) ซึ่งเวลานั้นใช้ชื่อว่า "กองร้อยปฏิบัติการพิเศษ" ได้ถูกบรรจุให้เป็นหน่วยขึ้นการบัญชาการโดยตรงกับกองพันจู่โจมเมื่อวันที่ 1 ตุลาคม พ.ศ. 2535 จากนั้นในปี พ.ศ. 2543 กองทัพบกได้ออกคำสั่ง ลับ (เฉพาะ) ที่ 124/43 ลงวันที่ 1 พฤศจิกายน พ.ศ. 2543 ปรับให้ กองพันจู่โจม จากเดิมเป็นหน่วยขึ้นตรงต่อหน่วยบัญชาการสงครามพิเศษ มาขึ้นตรงต่อ กรมรบพิเศษที่ 3 และ ฉก.90 ออกจากการเป็นหน่วยขึ้นตรงต่อกองพันจู่โจม มาขึ้นตรงกับกรมรบพิเศษที่ 3 ใช้ชื่อว่า "กองร้อยปฏิบัติการพิเศษ" (ร้อย.ปพ.) ถือเป็นการแยกออกไปจากกองพันจู่โจมของกองร้อยปฏฺบัติการพิเศษ ซึ่งต่อมาถูกยกเป็นกองพันปฏิบัติการพิเศษ กรมรบพิเศษที่ 3 และในปี พ.ศ. 2556 กองพันจู่โจมได้รับอนุมัติอัตรา กองร้อยจู่โจมที่ 3
กองพันจู่โจม ได้รับสถาปนาเป็นหน่วยทหารรักษาพระองค์ในปี พ.ศ. 2562 และปรับออกจากหน่วยทหารรักษาพระองค์เมื่อวันที่ 1 พฤศจิกายน พ.ศ. 2567
การคัดเลือกและการฝึก.
กองพันจู่โจม กรมรบพิเศษที่ 3 ระบุคุณสมบัติของทหารกองประจำการ (อาสาสมัคร) ดังนี้
*เป็นพลเมืองไทย มีบิดา มารดาเป็นสัญชาติไทยโดยกำเนิด
*มีอายุระหว่าง 18–25 ปี และผ่านการเป็นทหารกองเกิน (ไม่รับผู้ที่จบนักศึกษาวิชาทหารชั้นปีที่ 3 ขึ้นไป รวมถึงทหารกองหนุน
*จบการศึกษาไม่ต่ำกว่าชั้นมัธยมศึกษาปีที่ 6
*สายตาปกติ ไม่เอียง และไม่บอดสี
*ไม่อยู่ระหว่างการพักราชการหรือปลดออกจากราชการ
*ไม่ตกเป็นผู้ต้องหาและจำเลยในคดีอาญา
*ไม่มีรอยสักภายนอกร่มผ้า
*สุขภาพร่างกายแข็งแรง
การจัดหน่วย.
<templatestyles src="Tree list/styles.css" />
อาวุธพลังงานแนวตรง

อาวุธพลังงานแนวตรง  หรือย่อเป็น DEW คืออาวุธที่ใช้พลังงานในรูปแบบลำแสง เช่น เลเซอร์, ไมโครเวฟ หรือคลื่นแม่เหล็กไฟฟ้า ส่งตรงไปยังเป้าหมายเพื่อทำลายหรือตัดรอนความสามารถโดยไม่ต้องใช้กระสุนจริง อาวุธชนิดนี้สามารถโจมตีได้อย่างแม่นยำ รวดเร็ว และลดต้นทุนต่อการยิงหนึ่งครั้งได้อย่างมหาศาล
อาวุธพลังงานแนวตรงมีศักยภาพในการต่อต้านโดรน ระบบนำวิถี และยานพาหนะ โดยเฉพาะในยุทธบริเวณที่ต้องการความเงียบ หรือต้องการจำกัดความเสียหายไม่ให้กระทบถึงพลเรือน ตัวอย่างเช่น ระบบเลเซอร์ “HELWS” ของกองทัพอากาศสหรัฐ ที่สามารถยิงโดรนตกได้ในเวลาไม่กี่วินาที อย่างไรก็ตาม เทคโนโลยีนี้ยังมีข้อจำกัด เช่น ประสิทธิภาพลดลงในสภาพอากาศเลวร้าย และต้องใช้พลังงานไฟฟ้าสูงจึงจะคงการยิงได้อย่างต่อเนื่อง แม้จะยังอยู่ในช่วงพัฒนา แต่หลายประเทศ เช่น สหรัฐฯ จีน และอิสราเอล ได้เริ่มทดสอบการใช้งานจริงในสนามรบแล้ว
การทุจริตในประเทศกัมพูชา

การทุจริตในประเทศกัมพูชา เป็นปัญหาเรื้อรังที่ฝังลึกอยู่ในโครงสร้างทางการเมืองและระบบราชการกัมพูชา โดยเฉพาะในช่วงเวลากว่า 38 ปีที่ประเทศอยู่ภายใต้การนำของนายกรัฐมนตรีฮุน เซน และพรรคประชาชนกัมพูชา การรวมศูนย์อำนาจทางการเมืองอย่างแน่นหนาได้เอื้อให้เกิดระบบอุปถัมภ์ ขัดขวางความโปร่งใส และส่งเสริมวัฒนธรรมคอร์รัปชันอย่างกว้างขวาง
จากการจัดอันดับดัชนีการรับรู้การทุจริต (Corruption Perceptions Index) ปี 2023 ให้กัมพูชาอยู่ในอันดับที่ 150 จาก 180 ประเทศ แสดงให้เห็นว่าการทุจริตยังคงเป็นปัญหาหลักที่สร้างอุปสรรคต่อการพัฒนาประเทศ ตลอดการครองอำนาจของฮุน เซน เครือข่ายทางการเมืองและของครอบครัวร่ำรวยขึ้นอย่างมาก รายงานจาก Global Witness ในปี 2021 เปิดเผยว่า สมาชิกตระกูลฮุนครอบครองผลประโยชน์ในธุรกิจอย่างน้อย 114 บริษัทในกัมพูชา ครอบคลุมตั้งแต่สื่อมวลชน การเงิน การสื่อสาร ไปจนถึงอุตสาหกรรมเหมืองแร่และพลังงาน การใช้ตำแหน่งทางการเมืองเพื่อสร้างความมั่งคั่งให้กับกลุ่มบุคคลใกล้ชิดเหล่านี้จึงถูกมองว่าเป็นหัวใจของลัทธิทุนนิยมพวกพ้อง (crony capitalism) 
แม้รัฐบาลจะจัดตั้งหน่วยปราบปรามการทุจริต แต่บทบาทของหน่วยงานนี้ถูกวิจารณ์อย่างหนักว่าเป็นเพียงกลไกทางการเมืองมากกว่าการบังคับใช้กฎหมายอย่างเที่ยงธรรม รายงานของฮิวแมนไรตส์วอตช์ระบุว่าหน่วยปราบปรามการทุจริต ไม่เคยนำเจ้าหน้าที่ระดับสูงของพรรคประชาชนกัมพูชาขึ้นสู่กระบวนการตรวจสอบ ทั้งที่มีหลักฐานหลายกรณีชี้ถึงความผิดปกติทางการเงิน การทุจริตยังแผ่ขยายลึกไปในทุกระดับของระบบราชการ ตั้งแต่การซื้อขายตำแหน่งในหน่วยงานราชการ การเรียกรับสินบนในระบบยุติธรรม จนถึงการออกใบอนุญาตที่ดินและทรัพยากรธรรมชาติโดยมิชอบ เช่นกรณี “Economic Land Concessions” ที่รัฐบาลแจกจ่ายที่ดินหลายล้านไร่ให้แก่บริษัทเอกชน โดยเฉพาะผู้ที่มีสายสัมพันธ์ใกล้ชิดกับพรรครัฐบาล ส่งผลให้เกิดการขับไล่ประชาชนออกจากถิ่นฐานเดิมโดยไม่มีการชดเชยที่เป็นธรรม
ภายใต้การปกครองของฮุน เซน สื่อมวลชนและภาคประชาสังคมถูกควบคุมอย่างเข้มงวด เสรีภาพในการวิจารณ์รัฐบาลหรือการเปิดโปงการทุจริตแทบไม่มีอยู่จริง องค์กร Reporters Without Borders จัดอันดับเสรีภาพสื่อของกัมพูชาในปี 2023 ไว้ที่ 147 จาก 180 ประเทศ สื่ออิสระหลายแห่งถูกปิดลง หรือถูกซื้อโดยผู้ใกล้ชิดกับรัฐบาล ขณะที่นักข่าวและนักเคลื่อนไหวหลายคนถูกจับกุมหรือลี้ภัย 
แม้ว่าฮุน เซน ได้ลาออกจากตำแหน่งนายกรัฐมนตรีในปี 2023 และส่งมอบอำนาจให้ลูกชายอย่างฮุน มาแณต แต่หลายฝ่ายยังมองว่าโครงสร้างแห่งการคอร์รัปชันและอุปถัมภ์จะยังคงอยู่ต่อไป รายงานจากโครงการพัฒนาแห่งสหประชาชาติ (UNDP) ชี้ว่าการปราบปรามการทุจริตในกัมพูชาจะไม่สำเร็จหากไม่มีการปฏิรูปเชิงโครงสร้าง ได้แก่ การลดอำนาจของฝ่ายบริหารเหนือฝ่ายตุลาการ การกระจายอำนาจสู่ท้องถิ่น การส่งเสริมความโปร่งใสในการใช้งบประมาณ และการคุ้มครองผู้แจ้งเบาะแส นอกจากนี้ ภาคประชาสังคมและคนรุ่นใหม่ในกัมพูชายังคงมีบทบาทสำคัญในการผลักดันให้เกิดความเปลี่ยนแปลงผ่านการใช้โซเชียลมีเดีย การรณรงค์ และการประท้วงเชิงสัญลักษณ์ แม้จะต้องเผชิญกับความเสี่ยงและการคุกคามจากรัฐ แต่การเรียกร้องต่อความโปร่งใสและความยุติธรรมก็ยังคงดำเนินไปอย่างต่อเนื่อง
การทุจริตในประเทศเวียดนาม

การทุจริตในประเทศเวียดนาม เป็นหนึ่งในปัญหาที่สำคัญและฝังรากลึกในระบบการเมือง เศรษฐกิจ และสังคมของประเทศเวียดนาม แม้เวียดนามจะมีการเติบโตทางเศรษฐกิจอย่างต่อเนื่องและได้รับการยอมรับว่าเป็นหนึ่งในประเทศเศรษฐกิจเกิดใหม่ที่มีศักยภาพ แต่ปัญหาการทุจริตยังคงเป็นอุปสรรคต่อการพัฒนาที่ยั่งยืน ส่งผลต่อประสิทธิภาพของรัฐบาล ความเชื่อมั่นของประชาชน และบรรยากาศการลงทุนจากต่างประเทศ
เวียดนามอยู่ภายใต้การปกครองของพรรคคอมมิวนิสต์เวียดนามเพียงพรรคเดียว ซึ่งหมายความว่าการตรวจสอบและถ่วงดุลอำนาจมีข้อจำกัด Transparency International ได้จัดอันดับดัชนีการรับรู้การทุจริตของเวียดนามในปี 2023 ไว้ที่อันดับ 83 จาก 180 ประเทศ ซึ่งแม้จะดีขึ้นเล็กน้อยจากปีก่อนหน้า แต่ยังสะท้อนถึงปัญหาเชิงโครงสร้างที่ยังไม่ได้รับการแก้ไขอย่างลึกซึ้ง
การทุจริตในเวียดนามมีหลายรูปแบบ ตั้งแต่การติดสินบนเจ้าหน้าที่รัฐ การใช้อำนาจหน้าที่ในทางมิชอบ ไปจนถึงการฮั้วประมูล การยักยอกทรัพย์ และการฟอกเงิน รายงานของธนาคารโลกระบุว่า การขออนุมัติเอกสาร การจัดซื้อจัดจ้างภาครัฐ และกระบวนการออกใบอนุญาต เป็นจุดที่มีการเรียกรับสินบนมากที่สุด โดยเฉพาะในระดับท้องถิ่น การทุจริตยังแทรกซึมเข้าสู่ภาคเอกชน โดยเฉพาะในวงการก่อสร้าง พลังงาน และอสังหาริมทรัพย์ การทำธุรกิจในเวียดนามมักต้องพึ่งพาเส้นสายกับเจ้าหน้าที่รัฐ ทำให้เกิดความไม่โปร่งใสและขาดการแข่งขันอย่างเสรี รัฐบาลเวียดนามภายใต้การนำของเลขาธิการพรรค เหงียน ฟู้ จ่อง เคยแสดงจุดยืนอย่างชัดเจนในการปราบปรามการทุจริตผ่าน “แคมเปญเตาไฟ” (Đốt lò) โดยใช้มาตรการทางกฎหมายควบคู่กับการรณรงค์ทางการเมือง เพื่อจัดการกับเจ้าหน้าที่ระดับสูงที่มีพฤติกรรมทุจริต
ตั้งแต่ปี 2016 เป็นต้นมามีเจ้าหน้าที่รัฐหลายร้อยคน รวมถึงรัฐมนตรีและผู้บริหารระดับสูงของรัฐวิสาหกิจ ถูกตั้งข้อหาและลงโทษฐานทุจริต คดีสำคัญ ได้แก่ คดีของเจือง หมี ลาน นักธุรกิจหญิงผู้มีอิทธิพล ซึ่งถูกตัดสินประหารชีวิตในปี 2024 ฐานยักยอกเงินจากธนาคารกว่า 12,000 ล้านดอลลาร์สหรัฐ ถือเป็นคดีการเงินที่ใหญ่ที่สุดในประวัติศาสตร์เวียดนาม
แม้ความพยายามของรัฐบาลจะได้รับคำชื่นชมจากประชาชนและสื่อมวลชน แต่ก็มีเสียงวิจารณ์ว่าการต่อต้านการทุจริตในเวียดนามยังขาดความเป็นระบบ และมีลักษณะเลือกปฏิบัติ นักวิชาการบางส่วนชี้ว่าการจัดการคดีทุจริตบางคดีถูกใช้เป็นเครื่องมือทางการเมืองในการกำจัดคู่แข่งภายในพรรค อีกปัญหาสำคัญคือการขาดสื่ออิสระและระบบตุลาการที่เป็นอิสระ ทำให้การตรวจสอบการทุจริตในระดับสูงเป็นเรื่องยาก ข้อมูลและหลักฐานหลายอย่างถูกควบคุมโดยรัฐ และนักข่าวหรือผู้แจ้งเบาะแสมักตกเป็นเป้าของการคุกคาม
ไจแอนต์บอมบ์

ไจแอนต์บอมบ์  เป็นเว็บไซต์วิดีโอเกมและวิกิของอเมริกาที่มีจุดเด่นอยู่ที่เนื้อหาวิดีโอเกี่ยวกับเกมซึ่งขับเคลื่อนด้วยบุคลิกของผู้จัด บทวิจารณ์ ข่าวสาร และรีวิวต่าง ๆ โดยก่อตั้งขึ้นโดยอดีตบรรณาธิการของ"เกมสปอต" อย่างเจฟฟ์ เจิสต์แมนน์ และไรอัน เดวิส เว็บไซต์นี้เคยได้รับเลือกจากนิตยสาร"ไทม์" ให้เป็นหนึ่งใน 50 เว็บไซต์ยอดเยี่ยมประจำปี 2011 และในปี 2018 นิตยสารวาไรตีได้กล่าวว่า "ไจแอนต์บอมบ์"ได้ "นิยามใหม่ของคำว่าเว็บไซต์เกม" เดิมที "ไจแอนต์บอมบ์"เป็นส่วนหนึ่งของกลุ่มวิสกีมีเดีย ก่อนจะถูกซื้อโดยซีบีเอสอินเตอร์แอกทีฟ ในเดือนมีนาคม 2012 จากนั้นเปลี่ยนมือไปยังเรดเวนเชอส์ ในปี 2020 และแฟนดอมในปี 2022 จนกระทั่งในปี 2025 เว็บไซต์ได้กลับมาอยู่ภายใต้การถือครองโดยทีมงานของตนเองอีกครั้งอย่างอิสระ
หลังจากถูกยุติบทบาทจากตำแหน่งบรรณาธิการบริหารของเกมสปอต เจฟฟ์ เจิสต์แมนน์จึงเริ่มทำงานร่วมกับทีมวิศวกรเว็บไซต์เพื่อสร้างเว็บไซต์เกมแห่งใหม่ โดยมีเป้าหมายเพื่อสร้าง "เว็บไซต์เกมที่สนุก" ซึ่งจะไม่เน้นการรายงานด้านธุรกิจของวงการเกมมากนัก ทีมบรรณาธิการหลักของเว็บไซต์ก็ประกอบด้วยอดีตทีมงานจากเกมสปอตเป็นหลัก "ไจแอนต์บอมบ์"เปิดตัวครั้งแรกเมื่อวันที่ 6 มีนาคม 2008 ในรูปแบบบล็อก ก่อนจะเปิดเว็บไซต์ฉบับเต็มเมื่อวันที่ 21 กรกฎาคม 2008 สำนักงานแรกตั้งอยู่ที่เมืองซอซาลิโต รัฐแคลิฟอร์เนีย ก่อนจะย้ายไปยังซานฟรานซิสโกในปี 2010 และเปิดสำนักงานแห่งที่สองในนครนิวยอร์กในปี 2014 อย่างไรก็ตาม หลังจากการระบาดของโควิด-19 ในปี 2020 ทั้งสองสำนักงานได้ถูกปิดถาวร และเว็บไซต์ก็เปลี่ยนไปใช้รูปแบบการทำงานจากระยะไกลอย่างถาวร
เนื้อหาบนเว็บไซต์ "ไจแอนต์บอมบ์"มาจากทั้งทีมงานของเว็บไซต์และสมาชิกในชุมชน ซึ่งมีส่วนร่วมในการสร้างฐานข้อมูลวิกิเกี่ยวกับวิดีโอเกม โดยเปิดให้ผู้ใช้ที่ลงทะเบียนสามารถแก้ไขได้ ทีมงานของ"ไจแอนต์บอมบ์"นำเสนอข่าวสารและเกมที่ออกใหม่ผ่านทั้งวิดีโอ บทความ และพอดแคสต์ พอดแคสต์ประจำสัปดาห์ของพวกเขาในชื่อ "ไจแอนต์บอมบ์แคสต์" จะเผยแพร่ทุกวันอังคาร โดยเนื้อหาครอบคลุมทั้งข่าวสารในวงการเกมและเรื่องราวภายในทีมงาน "ไจแอนต์บอมบ์"ยังผลิตซีรีส์วิดีโอประจำหลายรายการ เช่น ควิกลุกส์ ซึ่งเป็นการพาชมเกมใหม่แบบไม่ตัดต่อ ความยาวประมาณ 20–90 นาที
บ้านหลอน On Sale

บ้านหลอน On Sale เป็นละครโทรทัศน์ไทยแนวสุขนาฏกรรมเหนือธรรมชาติ นำแสดงโดยฐิติภูมิ เตชะอภัยคุณ, ตะวัน วิหครัตน์, พลอยชมพู ศุภทรัพย์ และวรนิษฐ์ ถาวรวงศ์
กำกับโดยจารุพัฒน์ กันนุลา และผลิตโดยจีเอ็มเอ็มทีวีร่วมกับภาพดีทวีสุขได้รับการประกาศให้เป็นหนึ่งในละครโทรทัศน์ของจีเอ็มเอ็มทีวีในปี พ.ศ. 2567 ในงาน "GMMTV2024: UP&ABOVE Part 1" ที่จัดขึ้นเมื่อวันที่ 17 ตุลาคม พ.ศ. 2566 ออกอากาศทางช่องจีเอ็มเอ็ม 25 และวิว ตั้งแต่วันที่ 28 สิงหาคม ถึง 13 พฤศจิกายน พ.ศ. 2567
เรื่องย่อ.
โฮม (ฐิติภูมิ เตชะอภัยคุณ) เป็นทายาทตระกูลเศรษฐีชื่อดัง เขาใช้เงินของครอบครัวอย่างฟุ่มเฟือยในอเมริกา แม้ว่าจะมีคนจำนวนมากอิจฉาชีวิตของเขา แต่เขากลับรู้สึกเหงาในใจลึก ๆ เพราะไม่มีใครทำให้เขารู้สึกเหมือนเป็น "บ้าน" เลย เมื่อปู่ของเขาเสียชีวิต โฮมซึ่งเป็นหลานแท้ ๆ จึงต้องกลับมายังประเทศไทยเพื่อรับมรดก ในตอนแรก เขาตั้งใจจะขายทรัพย์สินที่เขาได้รับมรดกทั้งหมด โดยไม่คำนึงถึงมูลค่า เพื่อจะได้ใช้ชีวิตที่หรูหราฟุ่มเฟือยและไร้กังวล แต่เมื่อเขารู้ว่าเขามีที่ดินและทรัพย์สินจำนวนมาก แต่ไม่ใช่อสังหาริมทรัพย์ทั่ว ๆ ไป ทุกอย่างก็เปลี่ยนไป ไม่มีใครอยากจะซื้ออสังหาริมทรัพย์ที่โฮมได้รับ เนื่องจากว่ากันว่าทั้งหมดนั้นมีผีสิง!
ในทางกลับกัน พีช (ตะวัน วิหครัตน์) เชฟมืออาชีพกลับมีชีวิตที่เปลี่ยนไปอย่างมากหลังจากประสบอุบัติเหตุร้ายแรง เขาเริ่มมีความสามารถในการมองเห็นผี ทำให้ปังปัง (พลอยชมพู ศุภทรัพย์) น้องสาวของเขาที่ติดติ๊กต็อกไม่พอใจ วันหนึ่ง พีชได้ไปงานขึ้นบ้านใหม่ที่เต็มไปด้วยผี ปังปังเลยทำคลิปติ๊กต็อกเกี่ยวกับงานนั้น และกลายเป็นไวรัล โฮมโกรธมากเมื่อเห็นคลิปวิดีโอ จึงร่วมมือกับทนายกันย์ (วรนิษฐ์ ถาวรวงศ์) ทนายความประจำตระกูล ออกตามหาพีชและเรียกร้องให้พีชรับผิดชอบด้วยการขับไล่ผีออกจากบ้านหลังนั้น
เฉิน ยฺเหวียน

เฉิน ยฺเหวียน  เป็นตัวละครในนวนิยายอิงประวัติศาสตร์จีนในศตวรรษที่ 14 เรื่อง"สามก๊ก" (三国演义 "ซานกั๋วเหยี่ยนอี้") เป็นนายทหารของราชวงศ์จิ้น
เฉิน ยฺเหวียนเป็นตัวละครสมมติในนวนิยาย"สามก๊ก" ไม่ปรากฏชื่อในบันทึกทางประวัติศาสตร์อย่างเป็นทางการ
ในนิยาย"สามก๊ก".
เฉิน ยฺเหวียนปรากฏเป็นตัวละครในนวนิยาย"สามก๊ก"ตอนที่ 120 ตามความในนวนิยาย"สามก๊ก" เฉิน ยฺเหวียนเป็นนายทหารของราชวงศ์จิ้นใต้บังคับบัญชาของเอียวเก๋า (羊祜 "หยาง ฮู่") ขุนพลของราชวงศ์จิ้น โดยเฉิน ยฺเหวียนมีตำแหน่งเป็นรองแม่ทัพ (部將 "ปู้เจี้ยง") 
ในช่วงที่เอียวเก๋าเผชิญหน้ากับลกข้อง (陸抗 "ลู่ ค่าง") ขุนพลของรัฐง่อก๊กที่เป็นรัฐอริของราชวงศ์จิ้นบริเวณชายแดนระหว่างราชวงศ์จิ้นและง่อก๊ก ครั้งหนึ่งลกข้องใช้คนให้นำสุรามามอบให้เอียวเก๋า เฉิน ยฺเหวียนสงสัยว่าสุราอาจมียาพิษจึงแนะนำเอียวเก๋าว่า "เกรงว่าในสุรานี้มีอะไรชอบกล ท่านแม่ทัพควรรั้งรอที่จะดื่ม" เอียวเก์าหัวเราะและตอบว่า "ลกข้องไม่ใช่คนที่จะใช้การวางยาพิษหรอก ไม่ต้องกังวลไป" แล้วเทสุรามาดื่ม ตั้งแต่นั้นเอียวเก๋าและลกข้องก็ส่งคนมาติดต่อกันและกันอยู่บ่อยครั้ง
ฝึกงานเทอมนี้ รักพี่ได้มั้ย

ฝึกงานเทอมนี้ รักพี่ได้มั้ย เป็นละครโทรทัศน์ไทยปี พ.ศ. 2567 นำแสดงโดยอรรถพันธ์ พูลสวัสดิ์, จุมพล อดุลกิตติพร, ทวินันท์ อนุกูลประเสริฐ, กัญญรัตน์ เรืองรุ่ง, เบญญาภา จีนประสม และปูน มิตรภักดี
กำกับโดยฐชัย โกมลเพ็ชร์ และศศินันท์ พัฒนะผลิตโดยจีเอ็มเอ็มทีวีร่วมกับภาพดีทวีสุข ถูกประกาศให้เป็นหนึ่งในละครโทรทัศน์ของจีเอ็มเอ็มทีวีในปี พ.ศ. 2567 ในงาน "GMMTV2024: UP&ABOVE Part 1" ที่จัดขึ้นเมื่อวันที่ 17 ตุลาคม พ.ศ. 2566 ละครเรื่องนี้ออกอากาศทางช่องจีเอ็มเอ็ม 25 และวิว ตั้งแต่วันที่ 30 มิถุนายน ถึง 15 กันยายน พ.ศ. 2567
เรื่องย่อ.
ไรอัน (อรรถพันธ์ พูลสวัสดิ์) ชายหนุ่มผู้หลงใหลในการใช้สมองและสองมือเพื่อเปลี่ยนแปลงโลกผ่านโฆษณาความยาว 2 นาที มีโอกาสได้ฝึกงานเป็นผู้ช่วยผู้กำกับที่บริษัท Good Pick production house เขาได้พบกับเจน (จุมพล อดุลกิตติพร) ผู้ช่วยผู้กำกับที่ได้รับมอบหมายให้เป็นพี่เลี้ยงของเขา เพียงวันแรก เจนก็เปลี่ยนไรอันให้กลายเป็นคนไม่มีตัวตน เนื่องจากเขาไม่สอน ไม่สั่ง หรือใส่ใจไรอันเลย ไม่ว่าไรอันจะพยายามแสดงตัวตนออกมามากเพียงใดก็ตาม ไรอันเล่าถึงความทุกข์ของเขากับพี่เลี้ยงให้เด็กฝึกงานรุ่นเดียวกันฟัง ซึ่งได้แก่ บะหมี่ (กัญญรัตน์ เรืองรุ่ง) ฝ่ายบัญชีและเต้ (ทวินันท์ อนุกูลประเสริฐ) ฝ่ายตัดต่อ แฟนหนุ่มของบะหมี่ ทั้งคู่เลือกฝึกงานที่บริษัทเดียวกันเพราะอยากอยู่ด้วยกัน ป๋า (ปูน มิตรภักดี) ฝ่ายศิลป์ และพาย (เบญญาภา จีนประสม) ฝ่ายผลิต
แค่เพียงวันแรก ไรอันก็ได้เรียนรู้ว่าโลกการทำงานไม่ได้เป็นเหมือนภาพที่เขาจินตนาการไว้ แต่เขาตัดสินใจที่จะต่อสู้ต่อไป แม้ว่าเจนจะไม่สนใจ แต่เขาก็พยายามอย่างเต็มที่ จนกระทั่งเจนเริ่มไว้ใจ และมอบหมายงานเล็ก ๆ น้อย ๆ วันหนึ่งไรอันตกหลุมรักเจน ดังนั้นเขาจึงตั้งเป้าหมายที่จะชนะใจเจนให้ได้ภายในสามเดือน หลังจากนี้ จะเกิดอะไรขึ้นกับเหล่านักศึกษาฝึกงานและความสัมพันธ์ของพวกเขากับพี่เลี้ยง?
มัสยิดใหม่ (มาลัทยา)

มัสยิดใหม่ (เดิมชื่อ มัสยิดฮาจือยูซุฟทัช) เป็นมัสยิดในมาลัทยา ประเทศตุรกี 
มัสยิดเดิมถูกเพลิงไหม้ในไฟไหม้บาซาร์มาลัทยาใน ค.ศ. 1889 และถูกไฟไหม้อีกครั้งใน ค.ศ. 1890 ก่อนได้รับการซ่อมแซม การก่อสร้างใหม่เริ่มขึ้นใน ค.ศ. 1893 และได้รับความเสียหายจากแผ่นดินไหวในวันที่ 3 มีนาคม ค.ศ. 1893 ก่อนที่จะสร้างแล้วเสร็จใน ค.ศ. 1913
มัสยิดที่สร้างใหม่ได้รับความเสียหายจากแผ่นดินไหวใน ค.ศ. 1964 และได้รับความเสียหายอย่างหนักในแผ่นดินไหวในประเทศตุรกีและประเทศซีเรีย ค.ศ. 2023
พระเจ้าอะห์หมัด ชาห์ กอญัร

พระเจ้าชาห์ อะห์หมัด ชาห์ กอญัร เป็นกษัตริย์องค์ที่เจ็ดของราชวงศ์กอญัรแห่งอิหร่าน ทรงครองราชย์ในช่วงที่อาณาจักรเผชิญกับความอ่อนแอทางการเมืองและแรงกดดันจากมหาอำนาจต่างชาติ ทรงขึ้นครองราชย์ในปี 1909 ขณะมีพระชนมายุเพียง 11 ปีหลังจากที่พระบิดาอย่างพระเจ้ามุฮัมมัด อะลี ชาห์ กอญัร ถูกถอดจากราชสมบัติโดยขบวนการปฏิรูป
การขึ้นครองราชย์ของอะห์หมัด ชาห์ เป็นผลจากการปฏิวัติรัฐธรรมนูญอิหร่าน ที่เกิดขึ้นระหว่างปี 1905–1911 ซึ่งเป็นความพยายามของประชาชน นักการเมือง และบรรดานักปราชญ์ที่ต้องการจำกัดอำนาจของกษัตริย์ และสร้างระบบรัฐสภา แม้รัฐธรรมนูญจะได้รับการฟื้นฟูภายใต้รัชกาลของอะห์หมัด ชาห์ แต่พระองค์ก็มีอำนาจจำกัด และอยู่ภายใต้แรงกดดันจากทั้งภายในประเทศและจากจักรวรรดิรัสเซียกับจักรวรรดิอังกฤษ
ในสมัยของพระองค์ อิหร่านเผชิญกับปัญหาเศรษฐกิจ ความไร้เสถียรภาพทางการเมือง และการรุกรานจากต่างชาติ แม้ว่าอิหร่านพึ่งค้นพบแหล่งน้ำมันดิบขนาดใหญ่แห่งแรกในปี 1908 แต่ด้วยสัญญาสัมปทานน้ำมันที่ลงนามตั้งแต่ปี 1901 ทำให้อังกฤษมีสิทธิ์เกือบเบ็ดเสร็จในการขุดเจาะ ผลิต และขายน้ำมัน ผลประโยชน์จึงแทบไม่ตกถึงอิหร่าน 
ภายหลังสงครามโลกครั้งที่หนึ่ง จักรวรรดิอังกฤษเป็นอภิมหาอำนาจที่มีอิทธิพลอย่างมาก อังกฤษต้องการควบคุมทรัพยากรน้ำมันและเส้นทางสู่บริติชอินเดีย จึงเสนอสนธิสัญญาอังกฤษ–เปอร์เซีย ค.ศ. 1919 ซึ่งจะให้เงินช่วยเหลือ การฝึกทหาร และการวางระบบคลัง แต่หลายคนมองว่าเป็นความพยายามของอังกฤษในการเปลี่ยนอิหร่านให้กลายเป็นรัฐในอารักขา
ความอ่อนแอของราชสำนักและการแตกแยกทางการเมืองเปิดทางให้นายทหารนามว่าเรซา ข่าน ก้าวขึ้นมามีอำนาจในกองทัพ และต่อมาได้ทำรัฐประหารในปี 1921 ขึ้นเป็นนายกรัฐมนตรี พระองค์จึงแทบไร้อำนาจ ต่อมาพระองค์ตัดสินใจออกนอกประเทศในปี 1923 อ้างว่าเพื่อไปรักษาอาการประชวร ต่อมาในปี 1925 พระองค์ถูกรัฐสภาอิหร่านถอดจากราชสมบัติในปี 1925 สิ้นสุดการปกครองของราชวงศ์กอญัรที่ยาวนานกว่า 130 ปี
หลังจากสูญเสียราชบัลลังก์ อะห์หมัด ชาห์พำนักอยู่ในยุโรปและใช้ชีวิตอย่างเงียบสงบในฝรั่งเศสจนสวรรคตในปี 1930 ด้วยภาวะไตวาย
ลู่ จิ่ง

ลู่ จิ่ง (ประมาณ ค.ศ. 250 – 23 มีนาคม ค.ศ. 280) ชื่อรอง ชื่อเหริน  เป็นขุนพลและนักเขียนชาวจีนของรัฐง่อก๊กในยุคสามก๊กของจีน เป็นบุตรชายคนที่ 2 ของลกข้อง (陸抗 "ลู่ ค่าง") และเป็นหลานชายของลกซุน (陸遜 "ลู่ ซฺวิ่น") 
ประวัติ.
มารดาของลู่ จิ่งเป็นบุตรสาวของจาง เฉิง (張承) ลู่ จิ่งสมรสกับพระธิดาของซุนโฮ (孫和 "ซุน เหอ") ซึ่งประสูติกับบุตรสาวอีกคนของจาง เฉิง ดังนั้นทั้งลู่ จิ่งและภรรยาจึงเป็นหลานตาของจาง เฉิง มารดาของลู่ จิ่งยังเป็นหลานอาหรือหลานน้าของจูกัดเก๊ก (諸葛恪 "จูเก่อ เค่อ") เพราะจาง เฉิงสมรสกับบุตรสาวของจูกัดกิ๋น (諸葛瑾 "จูเก๋อ จิ่น") มารดาของลู่ จิ่งถูกเนรเทศหลังจูกัดเก๊กและตระกูลถูกกวาดล้างจากเหตุการณ์รัฐประหารเมื่อ ค.ศ. 253 ลู่ จิ่งได้รับการเลี้ยงดูจากย่า เมื่อย่าเสียชีวิต ลู่ จิ่งไว้ทุกข์ให้เป็นเวลา 3 ปี ลู่ จิ่งดำรงตำแหน่งเป็นนายกองร้อยทหารม้า (騎都尉 "ฉีตูเว่ย์") และได้รับการตั้งให้มีบรรดาศักดิ์เป็น "เฮาแห่งผีหลิง" (毗陵侯 "ผีหลิงโหว") ภายหลังได้เลื่อนตำแหน่งเป็นขุนพลรอง (偏將軍 "เพียนเจียงจฺวิน") และดำรงตำแหน่งเป็นแม่ทัพ (督 "ตู") แห่งจงเซี่ย (中夏) ลู่ จิ่งเป็นที่รู้จักในฐานะผู้ขยันเล่าเรียนและเขียนหนังสือหลายสิบเล่ม ลู่ จิ่งถูกสังหารในที่รบระหว่างการพิชิตง่อก๊กโดยราชวงศ์จิ้นในเดือนมีนาคม ค.ศ. 280 พร้อมกับลู่ เยี่ยน (陸晏) พี่ชาย ลู่ จิ่งเสียชีวิตขณะมีอายุ 31 ปี (ตามการนับอายุแบบเอเชียตะวันออก)